Haurtxo txikia… | rufino iraola garmendia\n← BIZI DUENA IRAKATSI\nProselitismoaren usaina →\nPublicado el septiembre 10, 2015\tpor kafarnaum\nItsasoaren errua ez da, ordea; hura beti da otzana; pertsona gaiztotu zaigu\nHain zaude postura naturalean, hila zaudenik ere duzu ematen. Baina bai, amaitu da zure mundualdia. Edo lotan geratu zara, gu esna gaitezen. Hiru urte omen dituzu. Hiru. Itsasoari begira ikusten zaitut, itsasoan barrena etxera itzuli nahiko bazenu bezala. Gorri eta urdin zaude jantzia, zapatilen azpi berdea munduari erakusten diozula. Hauspez zaude, hondarra amaren magal duzula, eskuak atzeraka eta esku-ahurrak zerura begira.\nHeriotzaren leize-zulotik irten nahi eta Europa kristau eta zibilizatu honetan jo heriotzak bortizki. Bai, zure bihotz txikia geldirik dago, eta gurea ere halaxe gelditu da momentu batez. Ikusi zaitut poliziaren besoetan ere. Sinesten dut, hala komeni zait eta, polizia horrek ere sentitu duela zure heriotza. Hori sinetsiko ez banu, ez litzaidake geratuko zirrikitu txikienik ere dudan esperantza apurrarentzat.\nDena dela, ez dut zalantzarik egiten krokodiloak malko ugari isuriko duela, deklarazio handiak izango direla Europako politikoen aldetik, izango dela deitorapenik eta ez dela faltako asmo onen aldarrikapenik, nahiz eta beste kontu bat izango den asmo on horiek praktikan plasmatzeko medioak ipintzea. Ez nituzke gauzak nahastu nahi, baina batzuetan ez dut asko ulertzen haurrak mundura ekartzeko batzuen grina, gero etortzen direnei eskaintzeko patera zikin bat, herio-haizeak edozein momentutan jo eta bota dezakeen patera zikin bat besterik ez badugu. Eta platera zintzeko, berriz, deus ez.\nJaio izana beste errurik gabeko haurtxo laztana, plaia ertzean ikusi zaitut beti-betiko eroria. Itsasoaren errua ez da, ordea; hura beti da otzana; pertsona gaiztotu zaigu, eta ezin zentzatu! Zuri begira aurkitzen nauzu, begirik kendu ezinik, gogoetari emana: zer egin ote dezaket?, zer exijitu? Eta badakit heriotza hori alferrik izango ez dena. Beraz… hauxe: bizi badira, kontsola bitez zure aita eta ama!\nHaurtxo txikia, isilik zaude, ez duzu egiten negarrik. Zure begietan ez dago malkorik, denak itsasoak xurgaturik. Baina itsasoak ez du errurik, hura beti da otzana; gizakia gaiztotu zaigu eta ezin zentzatu! Zure biriketan ez dago airerik, itsasoaren gaindi joan dira ihesi. Baina guretzat ez zara sekula hilko. Ozeanotik gatoz eta ozeanora goaz, tenporalki olatu moduan espresatu ostean. Ozeanoa bezalaxe bizia bakarra da, eta ez da sekula amaitzen. Errealitate errealaren azken hondoa da Jainkoa, Logosa, Taoa… eta gure hondoa ez da Berarenagandik diferentea.\nBai Horixe, DV: 150910\nEsta entrada fue publicada en 1 Artikulua/Prentsa y etiquetada 150910 BH. Guarda el enlace permanente.


Zuri-moreek 2. zatian hobeto jokatu dute\nMondrak 0 eta 2 galdu du Beti Gazteren aurka\nPartidua txarto hasi da gure taldearentzat, Lesakako taldeak 10. minutuan gola sartu baitu. Datorren jardunaldian Mondrak Touring-en aurka jokatuko du.\nKorrikalari arrasatearra 40 minutu eta 41 segundotan igo da Arrazolatik Anbotoko puntaraino (1.092 metroko desnibela). Iaz garaile izan zen 40:04ko markarekin. Beste arrasatear batek, Ibai Ormaetxea juniorrak, 25. postua lortu du.\nLeintz Arizmendi eta Mondrate etxetik kanpo\nErrugbi, eskubaloi, saskibaloi eta futbol-partidak jokatuko dira Arrasaten domekan\nOintxek, Euskal Kopa irabazi ostean, Ardoiren aurka arituko da Iturripen. Kanpazar Arrasatek etxeko lehen partidua jokatuko du Mojategin. Bertan ere Mondra lehen garaipena lortzen ahaleginduko da. Ford Mugarrik goian jarraitzeko borrokatuko du Iturripen.\nZabalik dago Uarkapeko eskalada ikastaroen izen-ematea\nArrasateko Kirol Zerbitzuak martxan jarriko ditu Eskalada ikastaroak Uarkapeko Boulderrean.\n''Paraolinpiar Jokoetara sailkatzeko bidean da''\nEuropako txapeldunordea izatea lortu du Amagoia Arrietak\nArrasateko Aspaceko lagunak puntu garrantzitsua lortu du 2020an Tokion jokatuko den Paraolinpiar Jokoetarako. Izan ere, Bocciako Europako Txapelketan zilarrezko domina lortu du asteburuan.\nMondrak berdinketa lortu du Bergararen aurka\nLehen zatian Bergara aurreratu da markagailuan eta bigarrenean bertakoek berdindu dute.\nMartzel Vicariok seniorretan 12. postua\nHaizea Oses-ek zilarra lortu du estatu mailako Eskalada Kopan\nBi arrasatearrek eta Debagoieneko Eskalatzaileak klubeko beste kide batzuek emaitza nabarmenak lortu dituzte Bartzelonan jokatutako txapelketan.\nLigako bigarren garaipena lortu dute\nMondratek 3-1 irabazi du Zirauntzaren aurka\nAltsasuako Taldea bigarren atalean partida berdintzea lortu du baina ezin izan dute emaitza bukaerararte mantendu\nLeintz Arizmendik eta Mondratek etxean jokatuko dute asteburuan\nMondrak eta Ford Mugarrik Errenterian jokatuko dute. Mondragon Unibertsitateak berriz, Nafarroara bidaiatuko du. Arrasate Errugbi taldeak atsedenaldia izango du asteburuan.


BASODIRU LAGUNTZA- 2022 URTEA\nBaso-arloko dirulaguntzak eskatzeko epea irekita dago, Foru Gobernu Kontseiluaren 852/2021 Erabakia, 2020ko abenduaren 28koa. Hori dela eta, interesaturik dauden guztiek Arabako Basogintza Elkartearen bulegotik pasatu dezakete otsailaren 25ak arte.\nTokiak: Amurrion: Elkarteko bulegoan. Asteazkenero eta ostiralero: 8:30 etatik 13 etara\nAramaion: Udaletxean. Ostegunak: urtarrilaren 27an eta otsailaren 3,10,17 eta 24an; 9.30 etatik 15 etara.\nDirulaguntza eskatzeko dokumentazioa:\nKatastroko lursaileen erlazioa (eguneratua) edo eskrituren fotokopia.\nEskatzailearen helbide fiskala Arabatik kanpo egonez gero, interesdunak zerga-betebeharrak kitatuta dauzkala adierazten duen ziurtagiri eguneratua aurkeztu beharko du.\nGarrantzitsua: Osasun egoera dela eta, AURREKO HITZORDUA eskatu behar da 622408475 / 945892034 telefono zenbakian.\n2022 urteko Dekretu laguntza plana


Igandean egingo dute herri galdeketa Dulantzin - Lautada - Alea.eus\nIgandean egingo dute herri galdeketa Dulantzin\nMirian Biteri 2019-01-10 09:30\nSanta Klarako komentuko ortuaren etorkizuna erabakiko dute bizilagunek.\nDulantziko Klaratarren baratza zaharren erabilera erabakiko duen herri kontsulta antolatu dute iganderako, urtarrilak 13. Zehazki, Herriko Hiri Antolakuntza Plan Orokor berriak aurreikusten duen ekimen baten inguruan herritarrek duten iritzia ezagutu nahi du Udalak.\n2016an, behin-behinekoz onartutako plan horrek 3.700 metro karratu inguruko baratza hori bi zati nagusitan banatzea proposatu zuen: arkeologia ezagutzeko gunea izango lukeen lorategi publiko bat, batetik; eta atxikitako bost etxe eraiki ahal izateko ingurune bat, bestetik. Herritar guztiak ez ziren proposamenaren alde agertu, eta hori dela eta, erabaki du Udalak herri galdeketa deitzea. Hain justu ere, proiektuak aurreikusten dituen aldaketen edo gaur egun dagoen bezala uztearen alde ote diren galdetuko zaie bertakoei.\n2.000 lagunetik gora\nHerriko kultura etxean jarriko dira botoa eman ahal izateko bi mahai, 12:00etatik 20:00etara bitartean. Udal hauteskundeetan bozkatzeko eskubidea dutenek izango dute honetan ere bozkatzeko eskubidea; alegia, 2.000 lagun pasatxo.\nGizartea Lautada Dulantzi


Bernard Larregi: Testamen zaharreko historioa\nTestamen zaharreko historioa\nLIBURU HUNEN ETSAMINATZAILLEEN LEHKUKOTASUNA\nIturria: Testamen Çaharreco eta Berrico Historioa (Lehenbicico liburua). Bernard Larreguy. Fauver-Duharte, 1775.\nTestamen Çaharreco eta Berrico Historioa (Bi-garren liburua). Bernard Larreguy. Fauver-Duharte, 1777.\nJosue bera, eta haren ondoan, hamabortz urthe bizi izan zirenak, hil zirenean, yuduen populua erori zen deserregelamendu handitan. Eman zuen erakutsterat arimeen zoriona maiz artzain on baten zuhurtziari datxekola, eta bere buruz gidatzen dena urrikalgarri dela. Yuduak buruzagirik gabe aurkhitzen ziren, eta nor bere gisa gobernatzen zen: horrek egin zuen, iskribu sainduaren arabera, erori baitziren asko bekhatutan, eta gero gathibutasunean; orduan egin ziotzoten bere othoitzak Jainkoari. Entzunak izan ziren. Jainkoak egorri zituen zenbait aitzindari heien libratzekotzat. Hartu zuten yuieen izena. Othoniel, Kaleben, Aoden eta Samgaren ilhoba eta ondorioa hil zenean, Jainkoak eman zioen Debora zaritzon emazte bati bere populuaren aitzindaritasuna: ikhusi zen emazte haren baitan nor-nahi on dela guzietako, Jainkoari hala zaioenean. Debora aitzindari zela, Jabin Kanaango erregeak gerla biztu zioten yuduei, eta egorri zuen heien kontra Sifara, bere tropeen buruzagia. Debora Jainkoaren izpirituaz bethea zatzan: agertu zuen bakean zuhurtzia bezanbat gerlatean animo. Hasi zen ematetik aitzindari bat Sifaraekin iharduki behar zuten tropei: gaztiatu zion Baraki Jainkoak hura hautatzen zuela bere armadaren aitzindaritzat; ordean Barakek erran zion etzela agerturen gerlate hartan, non etzen hura ere han kausitzen. Hartu zenean guduko eguna, Deborak manatu zioen Baraki abiatzeaz hamar milla gizonekin atakatzekotzat Sifara. Jabinen armadaren aitzindari hau deskantsu guzietan bizi zen, nihoren beldurrik gabe: fidantzia itsu bat zuen bere karriotetan, eta sega zorrotzez armatuak ziren bere yende ezin kondatuzkotan; ordean Jainkoak sar-arazi zuen, bet-betan, izialdura etsaieen bihotzetan. Azkenaz goiti, Sifara bera eman zitzaion oinez ihesari, eta arte hartan xehakatu zuten haren armada guzia. Ihesi zohala, Jael Haberen emaztea, eta Jabinen urkhoa, athera zitzaion biderat, eta othoitztu zuen sartzeaz haren kabanan; ordean ihesi lasterkatzeak behartu zituen haren indarrak, eta etzan behar izan zen lurrean. Jaelek estali zuen, eta eman zioen esnea edaterat, galdetu zioen uraren orde. Sisara lo pisu batean zatzala, Jaelek hartu zuen itze handi bat, sartu zioen burutik, eta itzeztatu zuen lurrarekin batean. Barak agertu zen handik laster Sisaraen ondoan zabillala, Jaelek sar-arazi zuen bere kabanan: molde huntan, Barakek ikhusi zuen Sisara hil gogorra lurrean.\nDeborak eskerrak bihurtu ziotzon Jainkoari garaitia seinalatu hartaz, kantatuz esker-onezko kantika bat, zeinetan altxatzen baitzituen Jaelen zuhurtzia eta animoa. Erran nahi da beraz emazteki batek hasi zuela gerla, eta bertze batek akhabatu. Batak nola bertzeak ezagut-arazten dute Jainkoak ematen diotela emaztekiei, gizonei bezala, indarra eta animoa egiteko handiei buru emateko, berari hala zaioenean. Deborak eskuratu zuen bere zuhurtziaz populu bat, zeinaren erauntsien ixil-araztea hanbat gostatzen baizitzaion Moise berari. Debora izan zen oraino, emazteki guzietarik lehena, Jainkoak bere populuaren aitzindaritasuna ohoratu zuena. Hain zagokon ederki aitzindegia, non edireten baitziren haren baitan gizon adituenetarik igurik ahal zitezkeien guziak. Berak berezten zituen tropeen aitzindariak; berak ikhusten zuen zer yende galdetzen zuen gudu bakotxak; berak oraino hartzen zituen guduko egunak eta mugak. Baliatu zen, hala da, Barakez; erran daite ordean, hobeki egortzen zuela aitzindari hura garaitzerat ezen-ez gudukatzerat. Barak, zenbat baitzen ere gerlako ofizioan trebe, behatzen zioen Debora, alhargun sainduari, Jaunaren aingeru bati bezala. Uste ere zuen haren garaitia guziak, Debora guduan aurkhitzetik heldu zirela.\nElizako aitek kausitzen dute etsenplu aiphatu ditugunetan, deusere ez dela lurraren gainean handirik eta borthitzik non ez duen asentutzat Jainkoaren izpiritua; gizonak emaztekiak baino oraino herbalago direla, largatzen diotzatenean bere buruak bere flakeziari; eta emaztekiak gizonak baino hazkarrago gerthatzen direla, Jaunaren izpirituaz borthitztuak direnean. Deborak eman zuen argitarat Yaun-doni Pauloen hitz hunen egia; Jainkoak batzutan hautatzen dituela, munduaren arabera gutien zuhur direnak, ahalkaraztekotzat zuhurren direlakoak; orobat hautatzen dituela, bertze aldi batzutan, munduko iduriz herbalenak, konfunditzekotzat borthitzenak.


Bizkaiko eta Gipuzkoako emakumeak: partaidetza soziopolitikorako denboraren xerka\nBizkaiko eta Gipuzkoako elkarte mugimenduak, gizartean duen indarra sustatze aldera, bi topaketa burutu ditu – bata Bilbon eta beste Donostian- honako lemapean: “Partaidetza soziopolitikorako denboraren erabilera berrien bila”. Partaideen proposamenak koordinatzen zituen Marcela Lagarde antropologo mexikarraren ponentziak eztabaidari hasiera eman zion.\nBizkaiko eta Gipuzkoako emakumeen elkarteek urteetan zehar ibili dira hainbat topaketaren inguruan lan egiten, elkarteen mugimenduaren indarberritze eta emakumeen ahalduntze aldera zerikusia duten hausnarketa egiteko batetik, zein estrategiak partekatu eta adosteko bestetik. Izan ere, Bizkaikoentzat seigarren topaketa da, eta Gipuzkoakoentzat, berriz, zazpigarrena. Orain erabat berria da bertan aplikatzen diren metodologiak. Horiek ezagutza partekatzeko genero perspektiba baliatzen dute, hau da, jakintzaren kolektibizatzeko harreman simetriko eta zuzena espazio eta proiektu guztietara ekartzen dituena. Erakundeetan nagusitzen zen eskema bertikala eraitsi dute eta ordezkapen horizontalak aurrera atera daitezen indarra jarri dute. Hori guztia erreferentzia bat da.\n“Eskema bertikalean hazitakoak gara baina eskema horizontala askoz ere aberasgarriagoa dela adierazten du eskarmentuak”, dio Yolanda Núñez-ek, Getxoko aholkularitzako azpibatzordeko ordezkaria eta Getxoko Enclave de Ciudadanas delako taldeko partaideak. “Emakumeok geure buruari buruz hausnarketa egin behar dugu eta hausnarketa hori, gizartean toki jakin batean kokatzen gaituzten patriarkadoaren elementuekin lotu behar dugu. Jabekuntza lortzea ez da erraza, norberak bere bidea eraiki behar du”\nAnabel Sanz-ek, Altzako auzuneko Uztai Belarreko ordezkariak bakoitzak hasitako prozesuaz honela dio: bizitza pertsonalerako eta bai elkarte bakoitzaren lanerako baliagarria izan zaigu. Nire bizitzako eskarmentutik ondoan dagoenak ikasten du, eta era horretan norberak egiten duena balioetsi egiten da. Ezagutzak partekatzen ikasi dugu, eta pixkanaka pixkanaka, taldeka lan egiten ikasi dugu, jardunaldi hauek kudeatzeko gai izateraino.\nNorbera balioetsi eta besteak balioetsi\nEkintza Dasalud-eko Charo Martínez-entzat norberak bere burua eta baita besteek esaten dutena balioesteak garrantzi handia du. “Guztiok dugu zerbait esateko”. “Emakumeok zenbat dakigun eta zer-nolako aberastasuna dugun” gogoratzen duenean hunkitu egiten da. Elkarteen mugimenduak, eta 2004an bizi izandako ibilera pertsonalak, haziera ekarri diotela aitortzen du. Data horretan emakumeen elkartekoekin harremanetan hasi baitzen. “Orain beste era batean ikusten ditut emakumeen arazoak, emakumeei ulertu eta sinetsi egiten diet”.\nYolanda Núñez-ek konpromiso bat hartu dutela dio: “Genero ikuspuntua duen etengabeko prestakuntza mantentzea. Horrek proposamen feministetan sakontzeko aukera ematen digu bai eta bide berriei ekiteko, ezagutza horiek zabalduz edota partekatuz, proiektu komunek batutako emakumeen taldeentzat espazio berriak sortuz”.\nEmakume horiek guztiek lan egiten dute, genero ikuspuntua duen prestakuntza horretan gero eta emakume gehiago sar daitezen, eta azken horiek, haien prozesu indibidualari hasiera eman diezaioten, estrategia berriak bilatzen dituzte. Hirurak, denboraren poderioz, Arabako emakumeen elkarteak topaketa hauetara etorriko direlako ustekoak dira. “Gu sei edo zazpi urte eman ditugu honaino iristeko, horiek, beraz, bidea garbituago dute, eta denbora laburragoan bete dezakete ibilbidea. Logistika sisteman eskarmentua dago eta gure transmisioak pausoak erraztuko dizkie.\nBizkaiko emakumeen elkartearen mugimenduaren ondorioak\n• Baliokidetasuna sentitzeko ezberdintasunak onartu behar ditugu, eta horrek berdintasunak azalean uzten ditu.\n• Ohiko itxoitean emakumeok ez gara inoiz eragile aktiboak baizik besteen ekintzaren hartzaileak.\n• Misoginiak zenbateraino busti gaituen jakin egin behar dugu. Oztopoak jartzen dituzten jarreren gainean egotea norberaren kontzientziari eta ardurari dagokie.\n• Boluntariotzako denbora militantzia denbora da, uste sendoak sortzen duena, eta ordaindu gabekoa.\n• Ozenki hitz egin behar dugu, eta elkarrekin jarraitu, sinergian eta adostasunean: gure kolektibitatea elkarren osagarria izaten gure eskubideak lortzeko, eraikitzeko eta defendatzeko.\nGipuzkoako emakumeen elkartearen mugimenduaren ondorioak\n• Partidu politikoetatik at politika egin daiteke, partaidetza soziopolitiko testuinguruaren barruan, elkarteen esparruan, GKEak , plataformak, foro eta abarretan.\n• Gure elkarteak indartu behar ditugu, horretarako sareak eratu eta bertan lan egin sinergiak sortzeko.\n• Ahalduntzea lortzeko genero memoria izan behar dugu.\n• Elkarteak eta erakundeak misoginiaren suntsipenerako ahalegin daitezen eta gizartean, kulturan, bortizkeriarik gabeko kirolean eta abarretan emakumeen ekarpenak onartzea, denboraren erabilera berri bat da.\n• Bai gizonezkoak bai emakumezkoak misoginian hazitakoak gara. Misoginia errotik kentzeko beste emakumeak onartu behar ditugu.


genre_facet:"EIMAk onetsitako materialak" topic_facet:"DBH - Teknologiak" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Mekanizazioa (Heziketa Zikloa). Erdi maila"\nGeneroa / Forma: EIMAk onetsitako materialak Proposatutako gaia: DBH - Teknologiak Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Mekanizazioa (Heziketa Zikloa). Erdi maila\nDBH - Teknologiak 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Galdaketa eta pulbimetalurgiaren bidezko produkzioa (Heziketa Zikloa). Goi maila Gehiago ... 1 Instalazioa eta mantenimendua (Lanbide Arloa) 1 Lanbide Heziketa 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Sistema automatizatuak (Modulua) Guztiak ikusi ... gutxiago ...


KONTESTU HONETAN IKUSLEAK BERE PROZESU PROPIOA BIDERATZEN LAGUNTZEA DA NIRE LANA\nEgunkaria.Osteguna 1999-ko urriak 28\n«Kontestu honetan ikusleak bere prozesu propioa bideratzen laguntzea da nire lana"\nAnton Mendizabalek 'Gure sustraietan...'erakusketa zabaldu du Ordizian\nGure sustraietan... izena jaso du Anton Mendizabalek Ordizian jarri duen erakusketak. Bertan, pilotaren inguruan aurrera daraman ikerkuntzako lanez gain, sormen prozesu berriagoetan txertatzen diren obrak ere jarri ditu ikusgai. Mendizabalen asmoa, hala ere, eskulturak erakustea baino gehiago, ikuslearengan sormen prozesuak bideratzen laguntzea da.\nAlde batetik, pilota, pilotalekua eta pilotariaren inguruan abian duen ikerketa prozesuko eskulturak ekarri ditu Ordiziako Barrena kultur etxera Anton Mendizabalek, eta, erakusketa gunean bitan banatuta gero, horiek elkarrekin jarri ditu; Beste erdian, berriz, modu libreagoan egindako eskulturak paratu ditu. Haietako batzuk, hasi besterik egin ez duen bidé berri baten emaitzadira. Tartean dira Intxixu berri bat eta argizaiola oinarri duen Argenbor-baratz izeneko talde eskultoriko ezaguna. «Pilotaren inguruko eskulturen gunean dago nire lanik sistematizatuena, arrazionalizatuena; helburu oso konkretuekin garatzen joan naizena. Hotzagoa, nahibaduzu, zailagoa. Beste aldea, berriz, naturaren ingurukoa da; intuitiboagoa da, libreagoa, primitibismoa eta rustizismoa ageri dena, iradokorragoa», azaldu dio EGUNKARIARI Mendizabalek. Biak dira «terapia moduko zerbait» eskultorearentzat.\nAnton Mendizabalen eskulturgintzaren ikuspegi zabala ematen du Ordiziako Barrena kultur etxeak.\nPilotaren inguruko ikerketa prozesuan, aipagarri da pilotariaren saila hasia duela eta horren emaitza erakusketaren sarreran bertan jarri duela: Pilotari estela, bi metro garaierako eskultura, haltz egurrezkoa. Aurten egina da, erakusketan dauden beste hainbat obra bezala.\nEsaterako, Intxinka izenez bataiatu duen eskultura bat. Horixe du zabaldu duen bide berriena, Joan den udan Perun barrena egindako bidaian oinarritua. Inka zibilizazioaren tenpluen hormatzarretan Mendizabalek ikusi intxixuak —euskal mitologiako izakiak— dira orain eskultura itxura hartu dutenak. «Beraz, inken zibilizazioa apenas interesatzen zaidan, baina hango tenpluek, hemengo kromletxek bezala, hiru osagarri dituzte: lurra, bertan uztartuak daudelako; zerua, gorabegira daudelako; eta ingurunea, beti paisaia irekietan kokatzen direlako. Hor egongo da lege unibertsalen bat, praktikotasunaren izenean osatua, agian, baina tenplu horiei ukitu magikoa ematen diena». Arratsaldeko azken argiarekin begiratzen zien, eta begiratze hartatik sortu irudi antropomorfikoak dira orain eskultura bilakatu eta inka ukituko intxixu bihurtu direnak. Hortik datorkie izena: intxinka.\nBide berri horretatik «hizkuntza polit bat sor litekeela» uste du. Izan ere, Oiartzungo San Esteban elizako sagrarioa eta aldarea berritzeko egitasmoa osatzen ari da orain. «Nik nire estetika sartu nahi dut hor, zentzurik ez duelako aurretik egindako gauza bera egiteak, eta beharbada bide berri honetan abiatuko naiz».\nIkerketa Ierro horretan eginak ditu 60 bat eskultura txiki. Izan ere, lehen-lehenik neurri txikian egiten ditu eta gero handik gutxi batzuk dute giza neurriko eskultura bihurtzeko zortea. «Txikiak direnean planoak bezala dira. Neurri erreala hartzen dutenean, familiako bihurtzen dira», dio.\nHormak ikusleen lanekin betetzeko prest\n«Kuturetxe batean erakusketa bat egitea ez da galeria batean egitea bezala. Galeriak badu publiko aditu bat, badu saltzeko helburua... Nik ezin dut nire obra ekarri eta kito». Anton Mendizabalek, ohi duen legez, beste zerbait bilatu nahi du, eta bide batez jarrera koherentzia praktikan jarri ere bai, «Kontestu honetan, nire lana gai batzuk proposatu eta ikusleak bere prozesu propioa bideratzen laguntzea da". Horretarako, taldekako bisita gidatuak antolatuko ditu. Mendizabalek berea azalduko du, gero jendeak ikusten duen horren gainean bere sortze prozesu propioa abian jar dezan. Idatzi, marraztu, gogoeta egin... hori guztia jasotzeko txokoak prest ditu erakusketak. «Ni prest nago erakusketa guneko horma guztiak jendearen prozesu eta ideiekin betetzeko. Uste dut, gainera, ona litzatekeela ni bigarren maila batean geratzea eta ikusleek hartzea protagonismoa».\nHorrelako ekimen bat abian jartzea ezinbesteko ikusten du, eta eskergarri zaio oso Barrena kultur etxeko arduradunek horretarako eman dioten laguntza.\n«Pentsaraztea da, azken finean, artistaren lanetako bat», dio Mendizabalek. Parte-hartzea eta sormena bultzatu nahi duen ideia hori bera erakusketarako prestatu duen katalogoan ere agertzen da, hamalau lagunek Mendizabalen eskulturgintza oinarri hartuta idatziriko testu banarekin biribildu baita.


Klima aldaketa gizateriak duen gizarteko eta ingurumeneko erronkarik handiena da. Komunitate zientifikoak ez dauka zalantzarik klima aldaketa garrantzitsua dela eta eragin egiten duela, eta hori murrizteko eta egokitzeko politika erabakigarriak martxan jartzea ezinbesteko betebeharra da guztiontzat, baita estatu, autonomia erkidego eta udalerrientzat ere.\nTestuinguru honetan, KarbonEZtatu zaitez! Ez da gutxi eta... proiektuaren helburua da bizimodua "karboneztatuz" klima aldaketari aurre egin nahi dioten pertsonak antolatzea eta horiei laguntzea; hala, trantsizio ekologikoa izaten lagunduko da, karbono gutxi isurtzen duten gizarteetarantz eraldatzeko.\nProiektuaren xedea da hainbat lan saio antolatzea, eta horien bidez taldeek klima aldaketaren kausak eta ondorioak aztertuko dituzte, jarraian erabakitzeko zer ekintza jarri martxan era indibidualean eta kolektiboan; hartara, berotegi efektuko gasen isuria murriztuko da. Ekintzak askotarikoak izan daitezke: etxeko kontsumo elektrikoa murriztea eta argiaren fakturan aurreztea, garraio jasangarrirako neurriak hartzea edo produktu eta zerbitzuak era arduratsuan kontsumitzea edo beren komunitatea leku hobea izateko hainbat jarduera jartzea.


Hau da hau nahaste borrastea adopzioari buruzko ipuina - Librería Rayuela\nHau da hau nahaste borrastea adopzioari buruzko ipuina.\n"Hau da hau nahaste borrastea! Adopziari buruzko ipuina" adoptatutako haurrei eta euren familiei zuzendutako ipuina dugu. Familian elkarrekin ideiak, galderak, oroitzapenak... partekatzea du xede. Adopziari eta jatorriari buruz hitz egin ahal izateko baliabidea izan nahi du. Sashari eskerrak adoptatutako haurrek bizi izaten dutena, buruan dituzten galderak, euren emozioak nola espresatzen dituzten, zer ulertu behar duten... ezagutuko dugu. Ezagutu nahi Sashak bere buruan duen nahaste borrastea?


izena aukeratu dut, eta ez txirrita, gaztelerazko cigarra adierazteko. Txirrita izena Jose Manuel Lujanbio Retegi bertsolari handienarentzako utzi nahi dut. Nik intsektuaren izena eraman nahi dut, udako berotan kantu txirriti eta teenta* kantatzen duen harena. Nik ttirrittaren antzeratsuko izan nahi dut, aurrerantzean, kantari jarein eta iraupentsua.\nOhizko bizimodu zeregintsuari ihes egin nahi diot, inurriak gorabahera-aspertu naiz inurri izatez-, ez dut pilatzaile-lanik egin nahi, ttirritta bezala, irabazirik gabeko kantari oparotsu izan nahi dut. Ez dut izan nahi euli, "ezer onik egin ez eta besteen lana alperrik galtzen dutenetarikoa". S.B.L.M. [I] Eulia eta ttirritta bereizten ez dakitenengandik jaso beharko dut zimiko zorrotzik.\n"Pikondoan bizi zen ttirritta eta sarri kantatzen zuen ihardun barez. Onez onean beregana deitu zion behin (Frantzisko) Aita dohatsuak eta eskua harengana luzatu eta esan zion: "Ene arreba ttirritta hori, zatozkit". Berehala jarri zitzaion ttirritta eskuetan. Eta hark esan: kanta, ene arreba ttirritta horrek, eta gorets ezazu poz-dardaraz Jauna, zure Kreatzailea". Esaneko, bertan jarri zen ttirritta kantuan, eta ez zen isildu arik eta Jainkoaren gizonak, haren kantuari bere gorespena lotuz, egon ohi zen lekura itzul zedila agindu zion arte" (2 Cel., 171). [I]\nBizitza guztian nahi izan ukan dut ttirritta izan, baina jaio orduko hartu nuen hezierari jarraiki, inurri bizimodua egin dut bizitzako hirurogei urteotan. Hala ere nik uste dut izatez eta jitez naizenera behar dudala itzuli, beranduari eta esperientzia berriaren arriskuari etsipenez edo beldurrez begiratu gabe. Ausardia handia beharko dut hartutako erabakia aurrera ateratzeko: Lehenengo, inurri itxura eman dut orain artean, inurri itxura ematen saiatu naiz behintzat. Gero, inurri-pentsamoldea duen jendetartean bertan jarraitu gura dut, ahal izatera, eta denen aurrean aitortu eta bizi izatera eraman ttirritta izateko nere gogo eta erabakia. Inurrien mundu honetan asko jazten du bat eginkizun eta arazo hauetan burubelarri sartuta nabil esateak. Probetxuzko gizontzat jotzen du halakoa edonork, eta poza ematen du halakotzat hartu izateak. Alderantziz, berriz, nork agertu behar du inoren aurrean, berak ez duela ez egiteko bereizirik, ez lan-modu jakinik, erantzunaz? Seguruenik ez diote esango, baina gizajo ikusiko dute halakoa, haurrek berek ere. Ttirritta, ostera, ez da gizajo, ez errukarri. Ttirritta izate-modu bat da, aritze modu bat, agertze modu bat, bokazio bat eta erabaki bat. Ttirrittak badu, mundu hontan, betekizun bat ere: "Kanta, ene arreba, ttirritta horrek, eta gorets esazu poz-dardaraz Jauna, zure Kreatzailea", esan zion Frantzisko Aita dohatsuak ttirrittari.\nPikondoan bizi zen ttirritta. Pikondoan bizitzeak, mundu honetako errealitatetik at bizitzea adieraz lezake. Gaztelerazko esaeraren dundurioak horretara eraman gintzake. Ez dugu alferrik galduko bururapena. Mundu honetako errealitatetik at? Zer da mundu honetako errealitatea? Zer jan, zer jantzi eta non aterpetu arazoak? Bizitzari ezinbestekoak zaizkion baliabide estuak? Bai. Horiek eta beste. Izateari preminazko ez ezik, onuragarri eta eder zaizkion guztiak: jaiak, artea, astiunea eta abar ere bai. Errealitateari nondik eta nola begiratzen diogunak, zerikusi handia du, zerbait edo norbait errealitatearen kanpoan ala barruan dagoen erabakitzean. Lehenengo eta behin, nor da errealitate erabatekoan bizi dena? Nor ikuspuntu erabat egitazkoa duena? Gehiengoaren eritzi eta jokabidea ote da errealitatearen esannahia definitzen eta argitzen duena? Era baten bai, berori ere errealitatearen zati delako. Gertatzen dena, ematen dena, ikusten dena, hori bait da errealitate. Baina ez errealitate guzti eta bakarra. Errealitatea ezin erabaki daiteke demokratikoki. Demokrazia gehiengoak ezartzen du, baina gutxiengoaren presentzia eta jokaera ere errealitate dira. Eta gutxiengoarena ez ezik gizabanakoarena ere bai. Pikondoan bizitzea, gutxiren aukera nahiz halabeharra dela, gertatu egiten denez gero, errealitate da, eta izan badena ez dago bere buruz kanpo. Pikondoa aukera bat da, ikusmira bat, jarrera eta egongune bat. Beste era batzuetako intsekuen artean ttirrittak pikondoa hautatu zuen bere talaiatarako. Eta nik ttirritta nere eredutarako.\nEz dut lanik egin nahi,\nez dut nahi balio,\nhauxe dut bai helburu\nTtirritta izan nahi dut\nkantua eta soa\nernai eta iyo,\nSan Frantziskok poztu nau\nta hor noakio.\nAzpi-gaia: Bizitza: Ttirritta


Sindikatuok Izan Bidea ekimena babestu dugu Gasteizen kartzela-politika berria eskatzeko | LAB SINDIKATUA\nEkintza Politikoa Sindikatuok Izan Bidea ekimena babestu dugu Gasteizen kartzela-politika berria eskatzeko\nEspetxe-politika berri bat, sakabanaketari amaiera emateko eta legea aplikatzen hasteko, orain arte izan duen salbuespenezko izaeratik urrun. Lehenbailehen aplikatu beharreko elementuak dira gaixo dauden presoak berehala espetxetik ateratzea, baita gaur egun kartzelan dauden adinekoak ere, eta baita gradu-aldaketa eta legeria arruntean aurreikusitako onurak eskuratzea.\nOinarrizko eskubideen urraketarekin amaitzeko behar diren mekanismoak jartzea atzeratzeam senideen sufrimendua handitu besterik ez du egiten, bizikidetza sozialean aurrera egitea zailduz. Zalantzarik gabe, presoen arazoa konpontzea oso ekarpen garrantzitsua izango da adiskidetzea lortzeko.\nHerritarrak eta, bereziki, langileak animatzen ditugu Izan Bidea ekimenaren inguruan antolatzen diren ekimenetan parte hartzera, bai eta estatu espainiarreko espetxeetan salbuespen-politikak aplikatzeko bidean ekarpena egiten duten ekimenetan parte hartzera ere.


60 urte Jose Antonio Agirre hil zenetik | Athletic Club\nHasieraAlbisteak60 urte Jose Antonio Agirre hil zenetik\n60 urte Jose Antonio Agirre hil zenetik\nAgirre Lehendakariak hiru titulu irabazi zituen Athletic Clubeko jokalari izan zen bost denboraldietan\n2020ko mar. 22a\nGaur duela 60 urte, 1960.eko martxoaren 22an hil zen Jose Antonio Agirre Lekube, lehenengo lehendakaria izandakoa eta Athletic Clubeko elastikoa 1921etik 1926ra bitartean jantzi zuena. Ofizialki 1921.eko azaroaren 27an egin zuen debuta, Campeonato Regional txapelketan, Deusturen kontra banako emaitzarekin amaitu zen partida batean; eta bere azken partida Aceroren aurka izan zen, 2-0 irabaziz berak sartutako gol batekin.\nGuztira, bost gol sartu zituen bost denboralditan zehar banatutako hamaika partida ofizialetan, nahiz eta berrogeita hamar partida baino gehiago jokatu lagunarteko partidak kontutan izanda. Campeonato Regional txapelketa 1923 eta 1924an irabazi zuen eta Kopa txapelketa 1923. urtean.\nAgirre bere ibilbide politikoagatik egin zen ospetsu, Getxoko alkate gisa hasi zelarik. 1936.eko urriaren 7an aukeratu zuten lehendakari, eta 1937.eko ekainetik aurrera Frantziako erbestean jarraitu zuen lanean, Parisen hil zen arte.\nArgazkia: Makurtuta, lehenengoa ezkerretik hasita, Jose Antonio Agirre gainerako taldekideekin batera Athletic Club eta Casuals Corinthians taldeen arteko lagunarteko partidaren atarian.


Gaur, asteazkena, bigarren bilera irekia egingo da Ipuruako Merkatua martxan jartzeko prozesu parte-hartzailean — Gobernua zabalik — Eibarko Udala\nJoan den otsailaren 5ean Ipuruako Merkatu zaharra erabiltzeko aukerei eta hura kudeatzeko moduari buruz hausnartzeko deitutako bilera irekietako lehenengoa egin ondoren, gaur, asteazkena, martxoak 4, bigarren bilkura irekia egingo da 18:00etan, Merkatuan bertan.\nLehenengo bileraren helburuak –51 pertsona bildu ziren– izan ziren prozesua testuinguruan jartzea eta azaltzea, eraikina erabiltzeko ideiak sortzea eta ideia horiek espazioa antolatzeko moduari buruzko lehen entsegu eta gogoeta partekatuak egitea. Prozesuaren bigarren saioaren ardatza, berriz, Ipuruako etorkizuneko merkatua antolatzeko ereduari buruz hausnartzea eta eztabaidatzea izango da.\nHala, EMUN aholkularitza-enpresako profesionalek —Eibarko Udalak prozesua dinamizatzeko kontratatuak— hasiera emango diote saioari, lehenengo bileran gertatutakoaren laburpena eginez. Ondoren, espazioaren antolaketari eta filosofiari buruzko galderak egingo dituzte. Jarraian, lan-taldeak egingo dira, proiektuan duten interesaren edo inplikazio-mailaren arabera, merkatuaren antolaketa-eredua definitzen hasteko. Amaieran, talde bakoitzean landutakoa aurkeztuko da.\nProzesuaren talde eragilea honako hauek osatzen dute: proiektua bultzatu duten auzoko bizilagunek, Ana Telleria Eibarko Udaleko zinegotziak eta Emun Aholkularitza enpresako teknikari batek; Adierazi dutenez, ahotsa eman nahi zaie berriz ere lehen bileran parte hartu zutenei, eta gonbidapena egiten dute joan den otsailaren 5ean egon ez zirenek parte har dezaten.\netiketak: ipurua, parte-hartzea, Eibar


Haizearen itzalak, Josu Landa\nItsasoko tanto bat...\nNere bihotzean sakontzen...\nEz naiz gogoratzen noiz eta nola iritsi zinen...\nMutil baten abestia...\nGauaren indar ezkutuek...\nHildako anaien oroimenak...\nMaitasunezko zalantzen artean...\nIjitu baten irriak...\nBere kemen tamalgarriak...\nOroimena berriz burura...\nEz zekiat, Joxe, jakingo duan\nbaina eskuineko patila ezkerrekoa baino\nhandiagoa duk; oraindik ere\n—hire edadearekin lotsatu behar hintzateke—\nJoan Marik erakutsi beharko dik\nIrribarre bat beste esplikaziorik ez zuen ematen, konkretuago galdetzen bazioten. Izen berriak ipinten zizkien sekretoan. Bere maiteenei. Isilean maite zituenei, esan gabe. Eta ez bazioten ulertzen, zergatik, irribarre batekin geratzen zen.\n«Marie Thérèse», esaten zion. Egon zen egon, begira-begira, entzuten, kontuak eta farreak entzuten, axola gabe, eta Marie Thérèse esaten zion gero, bakarrik geratu zirenean. Eta harriturik begiratzen bait zion, «zure izena hemendik aurrera Marie Thérèse izango da niretzat». Eta izen polita zela, pentsatu zuen berriro. Halako zerbait adierazten du, ez dakit zer. Eta begi-begietara begiratzen zion.\nEta, gero, hondartzan, Marie Thérèse idazten zuen hondar gainean, distraituta. Eta eskuarekin borratu eta Marie Thérèse idazten zuen berriz letra haunditan geldiro-geldiro, behatzarekin. Baina inork ez zion egiten kasorik.\nBakarrik Marie Thérèse geratzen zitzaion begira. Eta ez zion galdetzen zergatik, baina berak bazekien: «galdetzen badiot, igoal burutik ez dagoela ondo, pentsatzen dudala, pentsatuko du», ari zela pentsatzen, eta ez zen hori, eta horregatik ez zela ausartzen galdetzera. Eta isildu egiten ziren.\nIzen sekreto bat, biontzat bakarrik, inork ez dakiena. Mundu bat aparte edukitzea da, ezta?,inork ez dakiena.\nEta hurrengo udaberrian, edo beharbada hilabete geroago bakarrik, berriro hasi zitzaion bihotza maitemintzen eta kolejiotik ateratzen ikusten zuen motots-luze ilun bati ipini zion bere izena, «Gaby». Grazia bat zen, estatua bizi bat, kasi trasparentea. Ibilera makal bat hartzen zuen, lasterka hasiz gero eskailerak behera, eta ile motots luze ilunak dardara bigun batez airean. Begira-begira egoten zitzaion leihotik, neskek lehenago bukatzen zuten eta eskola. Eta algara eta keinada artean neska denak ezkutatzen zirenean kalean barrena, imajinazio zoragarriak egiten zituen berak neska ezezagun harekin: negarrez zegoela, zerbaitegatik, eta berak laguntzen ziola eta kontsolatzen zuela eta burua hartzen ziola bere esku artean eta xukatzen zizkiola malkoak eta ile luze ilun zetazkoa kareziatzen ziola... Edo kalean parean suertatzen ziren, bere imajinazioetan, eta geratzen zitzaion aldean zerbait esateko, baina Gabyk ez zuen ohartu ere egiten eta ezin ezer esaten ahal zion, aurrera jarraitzen zuen eta ezin zion ezer esan. Orduan ofenditurik ere egoten zen Gabyrekin bere barnean. Baina gero, beste batetan, ez dakit nora joaten ziren, uretan espilatzen ziren Indiako tenplo eta jauregi zaharrak beneratzera, txalupa batetan elkarrekin eskutik, isil-isilik, ibai sakratuetan gora, biak bakarrik. Eta berak irakurrita zeukan dena esplikatzen zion.\nUdaberri hartan Rabindranath Tagore irakurtzen zuen. Eta ilun-argizko irudi mundu lilluragarri guzi haren diztiratan, arrobaturik, visio bat bezala, begi haundi ilunezko jainkosa bat argitzen zitzaion ke gozo eta perfume arraro arteko saloe batetan, espiluaren barnetik gora: Gaby. Jitandshali, ofrenda lirikoa, destinatario jakin-jakin batekin irakurtzen zuen: Gaby, jainkosa iluna. Eta bihotzaren espresio egoki bakarra orduan Rabindranathen urruntasun lanoa, poesiaren desdibujatua, tristeziarainoko gozoa, iruditzen zitzaion. Irudi exotikoen extasi batetan Rabindranath irakurtzen egoten zen arratsalde osoa, sentimentu izpiritualenen kristal finetan. Eta Gaby, hitz bakoitza Gaby zela iruditzen zitzaion Tagoreren poemetan, bertso bakoitza, misteriozko irudi bengali bakoitza, ulertu gabe mundu mistiko bat irekitzen ziona fantasian. Konturatu zen, irakurtzen zuen dena Gabyri ari zitzaiola irakurtzen bere barnean. Eta zen dena, izan, textuak zuen inkarnatzen. Enkantaturik zegoen konjurio magiko batek textu hartan. Eta zoriontsu sentitzen zen kasi tristatzeraino, bere baitatik hegaltaz, airean.\nEta gero, udaberri hartan, gauzak behin eta berriro deskubritzen zituen aurrean: haizea, euria eta bustia, koloreen gorritasuna eta perfumea; ezagutzen ez zituen nesken ibilera ritmoa, urrundik ikusiz gero; amets egitearen gozoa, bere gelan etzanda gauza inposibleak imajinatzearen askatasuna. Euritan kalean ibiltzea gustatzen zitzaion. Hitz egiten ikasi zuen, haizearekin, argi printzarekin. Maite zituela, konturatu zen, bere imajinazioak. Ez zegoela munduan edertasun haundiagorik.\nGauza zoragarriz beteta aurkitu zuen bihotza.\nOhar literatur-historiko gisa, zaleari, egon badagoena ikusi ere ikus dadin: euskarazko lehenengo itzulpen textuak, Tagorerenak, Lagunek Egan-en (1954) emanak direla, uste dut. Gero, S. Onaindiak, Olerti-n (1963/64) argitaratutakoez beste, Iru poema itzulpen liburua ere eman zuen argitara, in Kuliska Sorta 1963.


Ohiko galderak Identifikazio zenbakia: 900003198\nOgasun eta Finantzen foru diputatuaren ekainaren 8ko 633/2022 Foru Aginduaren bidez, Sozietateen gaineko Zergaren (Bizkaiko Lurralde Historikoan ari diren atzerrian eratutako errentak eratxikitzeko araubideko erakundeak) eta Ez-egoiliarren Errentaren gaineko Zergaren (establezimendu iraunkorrak) autolikidazioa aurkezteko 200 eta 220 ereduak onetsi dira, eta ereduok telematikoki Bizkaiko Foru Aldundiaren egoitza elektronikoaren bidez aurkezteko prozedura arautu da. Bada, foru-agindu horretan xedatutakoarekin bat, autolikidazioaren ondorioz zenbatekoren bat itzuli behar bada, bankuko helbideratzea derrigorrezkoa izango da, eta baldintza batzuk bete beharko dira:\nBizkaiko Foru Ogasunak bezeroaren kontuaren kodearen titulartasuna ezagutzea (IBAN kodea).\nBezeroaren kontu-kodearen titularra aurkeztutako aitorpenaren aitortzailea izan behar da.\nAutolikidazioaren emaitza dirua sartu beharra bada, zergadunak banku-helbideratze bidez edo ordainketa gutunaren bidez egin ahalko du ordainketa. Ordainketa banku-helbideratze bitartez egin nahi izanez gero, zergadunak banku kontuari dagozkion datuak bete beharko ditu, bestela ordaindu nahi izanez gero, ez da beharrezkoa hori egitea.\nAutolikidazioaren emaitza dirua sartu beharra bada, hautatutako finantza erakundea Bizkaiko Foru Ogasunaren zerga-bilketako laguntzailea izan behar da.


Usurbilgo eta Lasarte-Oriako EHBildu, ospitaletako autobus zerbitzuetako murrizketen aurka | Usurbildarrak aurrera\n← Mila pertsona inguru batu ziren larunbatean Andoainen osasunaren alde eta errausketaren aurka\nMartxoaren 19an Txokoaldeko Akerra Gaztetxean kontzertua: Kezka, Aximila eta Floxbin →\nUsurbilgo eta Lasarte-Oriako EHBildu, ospitaletako autobus zerbitzuetako murrizketen aurka\nUsurbilgo eta Lasarte-Oriako EHBilduk agerraldia egin zuten pasa den ostiralean Lasarte-Orian, bi herriak Donostiako ospitalekin lotzen dituen autobus zerbitzuaren murrizketak ez egiteko eskatuz: “Usurbil eta Lasarte-Oriako EHBilduko ordezkariok Gipuzkoako Foru Aldundiari Ospitaleak, Lasarte-Oriarekin eta Usurbilekin lotzen dituen zerbitzuan murrizketarik ez egiteko eskatzen dugu”. Bertan ziren bi herriaterako EHBilduko udal ordezkariak, Pablo Barrio lasartearra eta Jone Urdampilleta usurbildarra, zenbait herritarren babesarekin.\nDonostiako Amarako autobus geltokia lekuz aldatu zutenean, Usurbil Donostiarekin lotzen zuen autobus zerbitzuko geltokia ere ezabatu egin zuten. Astigarraga ospitaleekin lotzen duten zerbitzua ere kendu egin dute. EHBilduren esanetan Gipuzkoako Foru Aldundiak Zestoa eta Eibar lotzen dituen zerbitzua eta Usurbil eta Lasarte-Oria, ospitaleekin lotzen duten autobus zerbitzua ere murriztuko dituenaren susmoa du.\nOstiralean eskaera hau egiten zioten Diputazioari: “Inorentzat ez da gustuko Ospitalerako bidaia: adinagatik, eritasunagatik edota bertan aparkatzeko dauden zailtasunak direla medio, eta, zentzu horretan, Ospitaleko autobus lineak ezinbesteko zerbitzua betetzen du. Bestetik, zerbitzuan murrizketak ezartzeak lanpostuak desagertzea ere esan nahi du”.\nHerritar-eragileei mugitzeko gonbidapena\nHerritar eta eragileei mugitzeko gonbidapena egin zieten: “Usurbil eta Lasarte-Oriako herritar, auzo elkarte, jubilatu elkarte eta bestelako eragileei adi egoteko eta mugitzeko gonbidapena luzatzen diegu: autobusaren alde mugitu orain, autobusean mugitu ahal izateko gero”\nAstigarragan sinadurak biltzen\nAstigarraga ospitaleekin lotzen duten zerbitzua kendu egin dute. Hori dela eta Astigarragan sinadurak biltzen aritu dira. Lasarte-Oria eta Usurbilgo Udaletan ere hainbat herritarren kexu eta sinadurak jaso dituzte: “Sare sozialetan eta Usurbil eta Lasarte-Oriako herritarren artean kezka sortu da Ospitalea eta herrien arteko zerbitzuen murrizketak direla eta. Kezka horrek badu oinarririk. Alde batetik, Mugikortasun eta Lurralde Antolaketa foru diputatu Marisol Garmendiak, legealdiaren hasieratik Garraio Publikoaren zerbitzuaren egokitzapenak bultzatuko zituela iragarri zuen. Egokitzapenak, orain arte, zerbitzu murrizketak izan dira. Gipuzkoako Bizikleta Bideen Sarean, adibidez, bizikleta eta bidegorrietara bideratutako aurrekontua herenera jaitsi da: 6 milioi eurotik 2 milioi eurotara”.\nHartutako konpromisoen kontra\nEHBilduk gogorazi du Gipuzkoako autobus zerbitzuen sarea hobetzeko parte hartze prozesua sustatu zuela aurreko legegintzaldian Foru Aldundiak. Guztira 56 udalerrik hartu zuten parte, Usurbil eta Lasarte-Oria tartean. Prozesu hartan herritarrek eginiko ekarpenetatik jarri ziren martxan egungo T2 (Aginaga-Ospitaleak) eta T6 (Usurbil-Hernani) zerbitzuak, eta hauek ere, hobetzen joateko konpromisoa hartu zen.\nMurrizketen erabakien atzean interes ekonomiko handiak dauden susmoa dutela adierazi zuten ostiralean, eta horiek ez dietela herritarren beharrei erantzuten: “Zergatik herritarren parte-hartzearekin jarritako zerbitzu bat ez da herritarren parte-hartzearekin kentzen? Demokraziaz ari bagara, non geratzen da herritarren borondatea? Mugikortasun jasangarriaren arloan (autobusa, bizikleta…) egiten diren murrizketak mugikortasun ez jasangarrietako inbertsio ikaragarriak finantzatzeko dira? Zehazki esanda, Donostiako Metroa bezalako inbertsioa egiteko? Munduko Metro zentimetroena, alegia. Zein prozesu parte-hartzailetik sortu da Donostiako Metroaren proiektua? Herritarrek eskatu dute? Galdetuko zaie? Susmoa dugu oso interes ekonomiko handiak eta interesatuak daudela horren atzetik, ez prezeski, herritarren interesak”.


Camachok jarraikortasuna emango dio Kopako taldeari - GARA\nCamachok jarraikortasuna emango dio Kopako taldeari\nTalde gorritxoak Getafen emandako irudi ona dela-eta, nahiko pozik geratu zen entrenatzailea.\nOsasunak hain beharrezkoak dituen puntuak ez eskuratuta ere, Getafen asteazkenean lortutako berdinketa, Jose Antonio Camachok orain arte gorritxoekin lortu duen emaitzarik onena da. Kasu honetan garrantzitsuena, baina, taldeak emandako irudia izan zen.\nEntrenatzaileak nahiko pozik amaitu zuen bere gizonek egindako lanarekin, eta lehen ondorioa asteazkeneko hamaikakoaren jarraikortasuna izan daiteke. Atzo, behintzat, talde berberarekin lan egin zuen Camachok. Hutsuneek, gainera, ez diote aldaketarako tarte handirik uzten, bost baitira, guztira -Natxo Monreal, Krutxaga, Margairaz, Dady eta Ezquerro-. Zalantza bakarra, ateari dagokiona; Getafen Robertok jokatu arren, badirudi entrenatzaileak Ricardo berreskuratuko duela.\nEgoera honek onuradun garbi bat izan dezake, Walter Pandiani, hain zuzen ere. Jose Angel Zigandarekin inolako aukerarik eduki ez zuenez -nafarraren irteerak emandako poza jendaurrean agertu zuen, gainera-, aurrelariak ia Iruñera heldu bezain laster galdutako protagonismoa berreskuratzea espero du orain. Hasteko, «oso pozik» dago Getafen gertatutakoarekin, bai berak egindako lanarekin, «ondo sentitu nintzelako», bai taldeak, oro har, partida ona egin zuela uste duelako. Defentsan, baita erasoan ere, lan ona egin genuen».\nBihar ere, hamaikakoan izateko aukerak ditu. Eta oraindik aukera hori ospatzen ausartzen ez den arren, argi dauka berarentzako «asko» dela «entrenatzailearen asmoetan sartzea, jokatzeko aukerak izatea, azkenean aulkian geratu arren». Poza erabatekoa izango litzateke hasieratik jokatuz gero, are gehiago bere talde ohia bisitatzen duela kontuan hartuta. «Oso barruan daramat Espanyol -onartu zuen Bartzelonan egon zen azken denboraldian 18 gol sartu zituen jokalariak-. Baina igandean nire interesak bere aurka joango dira, partida nahi eta nahi ez irabazi behar baitugu», esan zuen.\nIldo horretan, Osasunak «berehala irabazi behar» duela azpimarratu zuen. «Ez du balio ez berdintzeak, ezta galtzeak ere. Gorantz egin behar dugu berehala eta, horretarako, hiru puntuak behar ditugu». Eta horretarako, ezinbestekoa izango da aurrelariek beren lana egitea. «Antsietatea daukagu aurrelari guztiok eta, beharbada, larritasun hori da arazo gehiago sortzen diguna. Denok gaude golak egiteko irrikatzen», aitortu zuen Uruguayko jokalariak.\nNolabaiteko urduritasuna dago, bestetik, Espanyolen ere, azken partidetan lortutako emaitza kaskarren ondorioz. «Ez da erraza dinamika txar batetik irtetea -azpimarratu zuen Nenek- eta lehen baino lehen moztu behar dugu, beraz. Osasuna gainditzen ez badugu, nerbioak ager daitezke».\nBestalde, Tintin Marquezen hamaikakoari dagokionez, Pareja eta Roman Martinez partidarako zalantzan ditu, azken lan saioetan behintzat ezin izan baitute parte hartu, ez batak ez besteak, gihar arazoak dituztela eta.


ERO gara, lau lagunen artean sortutako rock talde bizkaitarra. Gutako bakoitza talde ezberdinetan aritzen edota aritu gara, baina elkarrekin zerbait egiten dugun lehen aldia da, eta prozesu osoa benetan dibertigarria egin zaigula onartu beharra dago! Hasiera batean denbora pasarako proiektua besterik ez zen izan, elkarrekin zerbait egiteko aitzakia, garai horretan Julenek (Trust, Pog Mo Thon) bateria jotzen zuen eta Ibaiek (Noizean Behin) eta Julenek (Do Not Disturb, Biok) gitarra.\nDenborarekin, denbora falta zela eta, Ibaiek taldea utzi behar izan zuen. Baina laster taldea osotuko zituzten sarrera berriak izan ziren: Asier (Springfield) baxulari eta Eneko (Ihezik, Muted, The Hammins) ahotsetan. Horri esker, proiektuak indarra eta seriotasuna hartu zituen eta 2011 - 2012 urteetan kontzertuak jotzen eta gure lehen diskoko abestiak prestatzen ibili gara topera.\nDuela gutxi, Xanperen (Pi LT, Gu Ta Gutarrak, Ratzinger) Koba estudioetan gure lehen diskoa grabatu dugu, Airean Mugak izenpean. Rock gogorra eta melodia uztartzen dituzten euskarazko 12 abesti dituen diskoa. Argi dago ez dugula ezer asmatu, baina dena den hori ez da gure helburua izan.\nKasu honetan ez dugu diskoetxeekin zoratzeko gogorik izan, eta ahalik eta modu zuzenean gure musika zabaltzeko erabakia hartu dugu. Horregatik 2012ko abendutik aurrera gure lehen diskoa doan deskargatzeko aukera dago sarean.\n01 - Leun Biolentziaz\n02 - Bidaiatzen\n03 - Malko Izoztuak


Denbora, memoria eta aldaketaren inguruan hausnartuz | Nontzeberri\nHasiera/ARTEA/Denbora, memoria eta aldaketaren inguruan hausnartuz\nZumarragako Zelai Arizti Kultur Etxean, Ione Larrañaga ilustratzailearen Eraldatu erakusketa ikusi ahalko da uztailaren 20ra arte.\nErakusketa horretan artistak azkeneko bi urteetan egin dituen ilustrazio aukeraketa bat aurkezten du. Denbora, memoria eta aldaketaren inguruan lan eginez, natura, flora eta fauna irudikatzen dituen hamasei obra ikusi daitezke.\nIone Larrañagak berak kontatzen du zer-nolako ibilbidea izan duen ilustrazioaren munduan: Madrilgo Unibertsitate Konplutensean Arte Ederretan graduatu nintzen eta, bertan ere, pinturan espezializatu. Geroago, Bristolen (UK) bizi nintzenean, marrazkia eta ilustrazioa interesatzen hasi zitzaizkidan, interes horiek Bartzelonara eraman ninduten, Elisava Unibertsitatean Ilustrazio eta Komiki masterra ikastera. Arlo desberdinetan lan egin ostean, gaur egun Ilustrazioa eta Muralismoan zentratu naiz, freelance bezala dihardut nire jaioterritik.\nNaturan bizitzen eta ikusten ditugun uneak betirako geratzen dira gure memorian. Ahaztu gabe denbora hasiera eta amaiera baten menpe dagoela. Horregatik, nire lanetan etengabe ikus dezakezu flora eta fauna nola irudikatzen ditudan bizitza eta heriotzaren etengabeko ziklo horretan. Natura deskribatu berri dudan bizitza ikuspegi horretara gerturatzeko modu bat da niretzat. Naturaren bitartez, gainera, norberaren buruarekin ditugun barne borroka existentzialak, baita lurrarekin eta gainerako gizakiekin ditugun harremanak irudikatzen saiatzen naiz.”\nEkitaldi hau Katapulta Plataformak sustatuta dago Zelai Ariztiren kolaborazioarekin.


ELA: "Inoiz ere ez da egon aurrekontu sozialak izateko aukerarik"\nEH Bilduri “gizartea nahastu” izana egotzi dio sindikatuak, “negoziazioan sartzeko prest” egoteagatik.\nELAk agerraldi bat egin du gaur goizean, Araba, Bizkai eta Gipuzkoarako 2019rako aurrekontuen eztabaidari buruzko balorazioa egiteko. Sindikatuko Azterketa Bulegoko arduradun Mikel Novalek azaldu duenez, Jaurlaritzaren aurrekontu proiektuak “ez zien biztanleen beharrei erantzuten”, eta, beraz, “ezinezkoa” zen aurrekontu “sozialak” izatea: “Eusko Jaurlaritzak Rajoyri agindu zion 2019ko aurrekontuaren hazkundea ez zela %2,7 baino handiagoa izango termino nominaletan (gastu araua). Hortaz, hortik abiatuta ez zegoen ezer egiterik”.\nNovalen hitzetan, Jaurlaritzak aurkeztutako proiektuak “konpromiso hori zehatz mehatz” betetzen zuen, Pedro Azpiazu Jaurlaritzako Ogasun sailburuak berak esan baitzuen “gastu araua ezinbestean bete beharrekoa” zela. ELAren ustez, gastu arauak eragiten du “publikoa den oroko progresiboki pisua galtzea ekonomian” eta “sail sozialak behar bezala hornitzea saihestea eta murrizketak justifikatzea”, besteak beste.\nJaurlaritza EH Bildurekin aritu zen negoziatzen, baina ados jarri ez, eta erretiratu egin zuen aurrekontu proiektua. Hortaz, 2018ko kontuak luzatuko ditu Jaurlaritzak datorren urterako.\nHain justu, EH Bildurekin kritiko agertu da Noval, aurrekontuak negoziatzeko prest agertzeagatik. “Gizartea nahastea” eta “aurrekontu sozial baten akordioa posible zenaren ideia faltsua” zabaltzea leporatu dio: “Ez zegoen akordio sozial baterako baldintzarik. Eusko Jaurlaritzak ez du momentu baten ere erakutsi borondaterik pentsioen gaiari ekiteko”. Izan ere, Novalen esanetan, Jaurlaritzak “argi” utzi du 2019rako bere ildoa “erabat neoliberala” dela.\nKoalizio subiranistaren “kezka nagusia errelatoa” izan dela erantsi du Novalek: “EH Bilduk Eusko Jaurlaritzaren aurrekontu ildoarekin ez konfrontatzea erabaki du, hain beharrezkoa den gastu arauaren haustura planteatzea ahaztuz eta diru bilketa handituko duen erreforma fiskal progresista baten exijentzia alde batera utziz”.


Zekale (%100) ogi mingotsa |\n← Tipuladun ogia\nKanela eta mahaspasa ogia →\n12 responses to “Zekale (%100) ogi mingotsa”\n07:55 uztaila 23, 2010\nZekalezkoa izateko, iruditzen zait ez dela sobera iluna atera… Eta goxoa, hori seguru!!!\n09:25 uztaila 23, 2010\nEspero zenuen baino argiagoa, ala? Beharbada bai.\nErrezetan, ez du zehazten zein irin erabili behar den. Zekalea bai, baina ez integrala, erdi, zuria edo zein izan behar den, ulertzen? Orduan, hirurak erabiltzea erabaki nuen.\nGero, orea egiteko fina izan behar dela dino. Berandako zer da fina? Auskalo!!!\nZer egin nuen? Irin integrala eta zuria, biak, iragazkitik pasatu. Hori egitarakoan irinak kolore dexente galdu zuen, zahia, kanpoan geratu zelako.\nHorregatik argiagoa geratuko zen? Ez dakit, baietz suposatzen dut.\n09:49 uztaila 23, 2010\nZe iragazki erabili zenuen eta non lortu zenuen? Etxean irin oso pila bat dut eta txuria erosi beharrean etxean iragaztea pentsatu nuen. Betiko “koladorea” erabiltzen saiatu nintzen, baina ez nuen ezer lortu.\n10:18 uztaila 23, 2010\nBaaa, dinozun moduan betiko “koladorea”, baina pixkat haundiagoa dudan bat, bai?\nEz zaizu guztiz txuria geratuko, e? baina, hori bai, zahia asko kanpoan geratuko zaizula seguru 😉\n17:50 uztaila 23, 2010\nKontatuko banizu ogi bera egin nuela eta adrilu ederra atara nuela…… sinistuko al zenidake???\nOgia egiten hastearen garaiak, ai!!! ze suertea neuria geroago zu aurkitu nuelako “irina, ura ta gatza, ogia!!!” blogean.\nNostalgika jarri naiz, snif….\nMuxuak eta jarraitu horrela. Ni ere oso zekalezalea naiz, animo!!\n19:16 uztaila 23, 2010\nNola ez dizut sinistuko ba!!!\nZuk suertea izan zenuela dinozu? Nire ustez biok izan genuen, ez?\nZekaleak zerbait berezia du, ez duzu uste?\nMuxu haundi bat, Teba.\n14:28 uztaila 26, 2010\nOporretarako asko iraungo luketen ogien errezeta bila nabil,, hau izango litzateke bat ezta? Zekale ama orea esnarazten hasia naiz, ea froga egiten dudan, itxura bikaina du Juantxo!\n15:29 uztaila 29, 2010\nZiur nago asko iraungo duela baina ezin dizut ziurtatu. Zergatik, ba hor goian esan dizuedan bezala ordu erdi baino gehiago ez zuelako iraundu 😉 . Mila esker Idu.\n07:24 uztaila 28, 2010\nPila bat gustatzen zait zekalezko ogia. Hurrengoan errezeta hau egingo dut.\n15:32 uztaila 29, 2010\nZekalea gustatzen bazaizu, eginzazu eta ez zara damutuko. Ahoan lagatzen duen toketxoa ez dauka izenik eta.\nBeste muxu bat zutzat.\n09:15 uztaila 29, 2010\nJuantxo! Teba bezela, ni ere saiatu nintzen ogi hau egiten, eta kriston adreilua atera zitzaidan, ezin zen jan ere egin…\nBeste saiakera bat egin beharko det…\n15:35 uztaila 29, 2010\nSaiatu saiatu, hurrengoan ziur ondo ateratzen zaizula. Ama orearen puntua eta tenperatura (25º inguru) kontutan hartu.\nBeste muxu bat zutzat


Lineako negozioaren kontu korrontea - Ohiko galderak | DSBC Financial Europe\nEtxea Korporazio kontua Ohiko galderak\nKorporazio kontuaren ohiko galderak\n9. Nola ireki korporazioko negozio kontua DSBC Financial Europe?\nDSBCn, enpresen negozio kontuak linean irekitzea onartzen dugu. Gure webgunearen goiko eskuinean "Ireki kontua" aukera aurkituko duzu. Honek DSBC Financial Europe rekin kontu bat irekitzeko eskaera-inprimakira eramango zaitu. Eman minutu batzuk inprimakian behar duzun informazio guztia arretaz sartzeko. Hori egin ondoren, gure Harremanetarako kudeatzailea zurekin harremanetan jarriko da zure kontua irekitzeko prozesuan jarraibideak emateko eta zure denbora preziatua aurrezteko.\nProzesuan zer sartuko litzatekeen galdetzen baduzu, oso erraza da. Eskaera orria bete ondoren, beharrezko dokumentuak eman beharko zenizkiguke, zure negozio-eremuaren eta funtzionatzen duen herrialdearen araberakoa izango da. urtean. 3 eta 4 lanegun igaro ondoren, zure kontua irekita edukiko duzu. Hala ere, 3.000 euroko lehen gordailua egin ondoren, gure kontuaren abantaila eta ezaugarri guztiak jasoko dituzu. Ez kezkatu, diru hori eskuragarri duzun saldoan egongo litzateke eta irteerako edozein transakzioetarako erabil daiteke.\nIkusi gehiago: Enpresa Finantza Irtenbide Ideala Korporazioko Kontu Irekitzearekin\n10. Ba al dago kuota gehigarririk DSBC-k automatikoki kenduko lukeena nire korporazioko kontuaren saldoan erabiltzen ari zaren bitartean?\nErabilera garaian ez dago aparteko kuotarik zure korporazio kontuarekin lotuta, baina 1.200 € gutxienez zenbateko bat eduki beharko zenuke zure kontuan etengabe urtebetean mantentze tasak ordaintzeko. Zenbateko horrek zure zerbitzu guztiak estaliko ditu, telefono lineala, merkatariaren kontuaren laguntza, harremanetarako kudeatzaile dedikatua, nomina zerbitzuak eta beste asko barne.\nHala ere, inoiz ez dizugu kobratuko zure kontua linean egiaztatzeagatik, beraz, egiaztatu ezazu zure korporazioaren kontuaren saldoa maiz eta jakinarazi iezaguzu kuota susmagarririk gertatzen den, inoiz ez baitizugu ezkutuko tasarik kobratuko. Zure kontuan iruzurrezko jarduerak saihesteko ere bada.\nIkusi gehiago: DSBC Financial Europe Korporazioko Kontuaren Tasak\n11. Zer aseguru edo berme dute nire kontuek DSBC Financial Europe eskaera egitean?\n12. "DSBC Financial Europe" UAB nire kontuak bermatuta edo aseguratuta al daude?\n13. Ba al du DSBC Financial Europe-k EBko Gordailuak Bermatzeko Eskemak?


Home / Blog @eu / Bost kontinenteetako piezak eta tailer bikainenak Fosminer 2017n\nFosminer-Mineralen eta Fosilen Nazioarteko Erakusketaren 40. edizioa izango da asteburu honetan Bilbao Exhibition Centren\nFosminer-Mineralen eta Fosilen Nazioarteko Erakusketaren 40. edizioa izango da Bilbao Exhibition Centren ostiral honetatik, urriaren 6tik, igandera, urriaren 8ra. Azoka publiko ezin zabalagoarentzat pentsatuta dago: adituak, bildumagileak, profesionalak, merkatariak, ikertzaileak, hezkuntza-zikloetako ikasleak eta irakasleak, bai eta publiko orokorra ere.\nErakusketan, guztira, estatuko eta nazioarteko 54 erakusketari bilduko dira, bost kontinenteetan topaturiko piezen bilduma garrantzitsua aurkezteko. Besteak beste: fosilak, mineralak, gemak eta harribitxiak, hala nola erdibitxiak, eta meteoritoak.\nEnpresak etorriko dira Asturias, Bartzelona, Bizkaia, Burgos, Cádiz, Castelló, Gipuzkoa, Leon, Madril, Nafarroa, Sevilla, Toledo, Valentzia eta Zaragozatik. Nazioartekoen artean, Txina, Frantzia, Maroko, India eta Poloniako erakusketariak nabarmenduko dira.\nBertaratutakoen artean Mineralogia eta Paleontologiaren zientzia-, kultura- eta pedagogia-dibulgazioa sustatzeaz eta mineralen, fosilen eta gemen trukea eta salerosketa ahalbidetzeaz eta bultzatzeaz gain, Fosminer 2017k tailer-egitarau mardula eskainiko du. Horrekin guztiarekin, helburua da mineralen mundua etxeko txikienei gerturatzea, gure ingurunea modu dinamiko eta bisualean ezagut dezaten.\nHala, Atapuercako taldeak suari, historiaurreko pinturari eta tailla litikoari buruzko tailerrak eskainiko ditu, etenik gabe. Horiek guztiak Eboluzioaren Museoko ikertzaileek gidatuko dituzte, azalpenak emanez eta erakusketak eginez harrizko lanabesen, horma-pinturako tekniken eta, Historiaurrean bezala, sua egiteko moduen gainean.\nElkarren segidako bigarren urtez, iazko harrera ona ikusita, Fosminer 2017k haurrei begirako Bildumak egiten ikasten jarduera eskainiko du. Tailerrean parte hartzen duten haurrek mineralak bilatzen eta ezagutzen ikasiko dute, mineralen arloko bi bildumagile adituren eskutik. Horrez gain, eta aurreko edizioari dagokionez berritasuna da, prestakuntza berezia emango da urrea bateatze-teknikaren bidez bilatzearen gainean.\nBost kontinenteetako piezak\nErakusketan ikusgai izango den materialaren artean, nabarmentzekoak dira Elmmwoodeko kaltzita zaharrak, Madagaskarreko Jurasikoko amonite-sorta bat (ia metro erdi luze) eta Julia meategiko 15 kg-ko kaltzita bat, ale paregabea bera.\nBestalde, bildumetako mineralak egongo dira, batzuk fluoreszenteak, munduko hainbat tokitakoak: anbar urdina (Dominikar Errepublika), uranozirzitak (Bergen, Norvegia), kaltzita horia (Mexiko), zelestitak (AEB) eta Errusiako hainbat pirita.\nFosminerreko batzordea Profesional Naturalisten Elkarteko kideek osatzen dute; erakusketako materialaren benetakotasuna bermatzeaz gain, azokako araudia zorrotz betetzen laguntzen dute.\nErakusketa BECeko 1. pabiloian izango da, Energiaren Euskal Erakundearen laguntzarekin antolatuta.\nFosminer 2017 erakusketarako sarrera doakoa izango da, eta bisita-ordutegia 10:00etatik 20:00etara izango da, etenik gabe.\nBost kontinenteetako piezak eta tailer bikainenak Fosminer 2017n 6 October, 2017\nFosminer 2016 14 October, 2016\n12.000 personas visitan Fosminer en su 38ª edición 5 October, 2015\nFosminer 2013 14 October, 2014


Genomika elikagai berrietarako | Consumer\nGenomika elikagai berrietarako\nNutrizio genomikari esker, elikagaien kaltegabetasuna definitu ahal izango da, eta arrisku handikotzat jotzen direnak kalte gutxiago egiten duten beste batzuengatik ordeztu.\nAzken urteotan, biologia molekularrean egindako aurkikuntzek eta giza genomaren deszifratzeak nutrizioaren alorra irauli dute, besteak beste. Adituek “nutrizio berriaz” hitz egiten dute, nutrizenomikari eta nutigenetikari esker. Nutrizioak arlo molekular eta genetikoan duen eragina aztertzen duen adar zientifiko berria da. Oro har, mantenugaiek geneen adierazpenean nola eragiten duten deszifratzen du nutrigenomikak, eta genotipo desberdinek elikagaiak irenstean duten erantzuna aztertu nahi du igenetikak. Banakako elikaduraren eta elikagai berrien diseinuaren kontzeptu berria da.\nAdituek pertsona bakoitzaren genoman oinarrituta dieta pertsonalizatuak egiteko aukera bermatzen dute, hau da, geneetan dagoen informazioaren arabera, zein elikagaik ekarriko dituzten onurak eta zeintzuk kendu beharko diren adierazten duten dietak egin ahal izango dira. Baina, gainera, zientzia berri horri esker, elikagaien eraginkortasuna eta kaltegabetasuna zehaztu ahal izango dira, eta herritarrek zenbait mantenugairen aurrean duten suszeptibilitatea hobetu ahal izango da. Halaber, “eguneko dosia gomendatuta” indibidualizatu ahal izango da, bai eta orain arte esparru orokorrean ezarritako arau guztiak ere.\nGizakien gaixotasun-ereduak aldatu egin dira urteak igaro ahala, batez ere elikadura-ohiturak aldatu direlako eta elikagaiak manipulatu direlako. Prozesatuak, finduak, trans gantzak, kontserbatzaileak edo koloratzaileak pertsona heldu baten eguneroko dietaren ehuneko handia dira. Elikadura berri horrek ez du funtsezko elikagai askorik organismoaren garapen onerako. Elikagaiek jatorrizko nutrizio-balioaren zati bat galtzen dute eta, gainera, batzuek osasunerako kaltegarriak izan daitezkeen substantziak sortzen dituzte. Zientzia berri honen bidez, prozesatuago dauden elikagai berri horien zein faktore izan daitezkeen osasunarentzat arriskutsuak ikertu nahi da, baita elikagai nutritibo berriak egiteko behar diren elikagaiak zehaztu ere.\nNutrigenomika eta elikagai berrien diseinua\nMantenugaiek geneetan duten eragina eta aldaketa horiek organismoaren metabolismoan izan dezaketen eragina aztertzen dituen zientzia da nutrigenomika. Hau da, aztertzen du dietaren portaera jakin batek nola modulatzen duen gene baten adierazpena, haren adierazpena handitzen den, txikitzen den edo eraginik sortzen ez duen. Espainian egindako zenbait ikerketak diotenez, oliba-olioaren polifenolek eragin onuragarria dute eguneroko dietan.\nMantenugaiek geneetan duten eragina aztertzen du igenomikak\nNutigenomikako aurrerapen berri horiekin, adituek orain esaten dute, oliba-olioaren kasuan, arterioesklerosia bezalako gaixotasunak eragiten dituzten substantzien sintesia kodetzen duten geneak zehaztu direla. Horregatik, ikuspegi berri hori funtsezkoa izan daiteke elikagai berriak diseinatzeko.\nEtorkizunean, “elikagai nutrigenomikoei” buruz hitz egingo da. Elikagai horiek elikadura-genomikak lortutako informaziotik abiatuta garatuko lirateke, ongizate-egoera ezin hobea lortzeko, gaixotasunak prebenitzeko edo, adituen arabera, eraginkorrago tratatzeko. Arrisku handiena duten elikagaien ordez hain kaltegarriak ez diren beste elikagai batzuk hartzea da ideia.\nZientziaren zati horrek aztertzen du pertsona batek zer erantzun fenotipiko duen dietaren osagaiei, haren genotipoaren arabera. Pertsona batek bere geneen arabera zehaztutako esku-hartze dietetiko bati nola erantzuten dion aztertzen du; izan ere, gene batzuetan (polimorfismoak) aldaketa batzuk gertatzen dira, eta horiek erantzun fenotipiko desberdina sortzen dute. Beraz, zientzia aplikatuagoa da, eta horri esker, ikuspuntu genetikotik pertsonalizatutako dietak eta elikagai funtzional askoz zehatzagoak egin ahal izango dira.\nAurrerapen horien bidez, bakoitzaren genotipoan oinarritutako dieta pertsonalizatuak ezarri nahi dira, gaixotasun kronikoak saihesteko, pertsona guztiek ez baitute ezarritako tratamenduei erantzuten eta erantzuna geneetan aurkitzen baita. Kolesterola edo diabetea bezalako osasun-arazoak atzeratzeko edo saihesteko elikagai funtzional berriak prestatzea da kontua, baina oraingoz aztertzen ari dira.\nElikagai funtzionalak aldatu egiten dira, maiz kontsumitzen badira osasuna hobetzeko edo mantentzeko gaitasuna duten osagaiak gehituta. Merkatuan kopuru handia dago, baina ohikoenak hauek dira:\nProbiotikoak: laktobazlus eta bifidobakterioek hartzitutako elikagaiak dira, eta mikroorganismo biziak dituzte, jogurta eta beste esneki batzuk esaterako. Besteak beste, hesteetako pH-aren aldaketa eta mikrobioen aurkako substantzien ekoizpena nabarmentzen dira; horrez gain, immunitatea sustatzen du, zenbait mantenugairen eskuragarritasuna handitzen du eta hesteetako igarotzea hobetzen du. Probiotikoek bizirik iraun behar dute traktu gastrointestinaletik igarotzean.\nPrebiotikoak: kontsumitzailearentzat digerigarriak ez diren eta elikagaien parte diren substantziak dira. Hesteetako bakterioen hazkundea suspertzen dute, eta horixe dute erakargarritasun nagusia.’ Oso onuragarriak dira idorreria, beherakoak, osteoporosia, gaixotasun kardiobaskularrak, obesitatea edo diabetea izanez gero.\nSinbiotikoak: probiotiko baten eta prebiotiko baten arteko nahasketa dira, adibidez, zuntz ugariko esnekiak eta biofidobakterioek hartzituak. Hala ere, gaur egun, ikasketak egiten ari dira haien onurak berresteko.\nZuntz asko dutenak: zuntz disolbaezina gehitzen zaien elikagaiak dira, eta obesitatea, hipokolesterolemia edo behazun-azidoen gehiegizko iraizketa daudenean gomendatzen dira. Gainera, propietate antioxidatzaile handiak dituzte.\nnuevos alimentos-eu nutrigenética-eu nutrigenómica-eu


Bertan 2 - Gipuzkoa ezezaguna. Kapitulo 11: Getaria, San Prudentzio eta Askizuko galtzara\nBertan > Gipuzkoa ezezaguna > Euskara bertsioa: Getaria, San Prudentzio eta Askizuko galtzara\nGetaria, San Prudentzio eta Askizuko galtzara\nEz zuen oraindik egunargitu. Galeasenua igaro genuen. Eguzkia, gorriska, hodeiertz griseska baten gainetik irteten hasi zen. Astiro, zerua bioleta bihurtu zen eta denbora tarte luze batean zehar olatu luzako itsaso baten astro handiak markatutako urre eta zilarrezko bidea jarraituz ibili ginen. Urrutira, Getaria ilun ageri zen. Nik gogartetsu eta pentsakor samar begiratzen nion. Beharbada, nire iraganaren deia, zegoeneko betirako argiezina, zen. Agian, nire haurtzaroko oroimen nahasien distirak ziren. Etxean arditutako istorioenak. Nire odolaren zati garrantzitsu bat Getariakoa da. Hori dela eta, Getariak, bide eta oroimenean azaltzen den guztietan, herrimin berezi bat sortarazten dit.\nGetariako San Anton mendiko faroa.\nGetaria euskal kostaldeko itsasporturik garrantzitsuenetarikoa dugu zalantzarik gabe. Erromatarrek babes gisa erabilirik, bere gorakadarik handiena Erdi Aroan lortu zuen, Europako iparraldearekiko merkataritza areagotu zenean eta gure itsas gizonak baleak ehizatzera irten zirenean, Kantauri itasoan lehenik eta Ternua eta Labrador Penintsulako ur izoztuetan aurrerago.\nBaina Getariak badu ere denbora igaro ahala mitiko bihurtu den galtzara bat. "Kostaldeko Galtzara" deitutakoaz ari gara, erromatarrek eraiki omen zuten eta Bidasoako estuariotik urrutiko Galiziaraino zihoan ibilbide harritsuaz hain zuzen. Oraindik, bideune luze samar batean zehar Zarauzko hiribildutik Getaria eta Askizuraino jarrai daiteke. Hareharriz eraikita dago, batzuetan bi metro baino gehiagoko zabalera duelarik. Laborantza lurren, baserrien eta txakolina lantzeko mahatsa heltzen deneko mahastien artetik doa. Bide handi hori Getariatik igarotzen zen, alde batean San Salvadorreko eliza parrokiala utziz. Tenplu gotiko bikain horretako koruan, XIV.mendean, Gipuzkoako gaur egungo lurraldea sortu zen eta bere bataio-harrian itsas bizitzaren motiboak daude jasorik.\nGetariatik, galtzarak San Prudentzio ermitaren ibilbidea hartzen du. Oso portada erromaniko xumea duen eliza txiki bat da, bere barruan santu titularraren irudia eta Andra Mariren taila gurtzen delarik. Andra Mariren figura hau, "Ama Birjiña Sokorrokuarri" izenez da ezaguna eta metro t'erdi inguruko altuera duen irudi gotikoa da (XIII-XIV.mendeetakoa). Duela gutxi arte figura hau nitxo batean gordetzen zen, kristalera baten atzean, baina gaur egun aldare nagusiaren ondoan dago kokatuta. Nire iritziz, Ama Birjina Sokorrokua izena eskulturaren garaiaren ondorengoa da. Bertara joaten ziren erromesek bere oinetako harriak igatu dituzte, harrikozkor batez igurzteko ohitura zaharrari jarraiki, era honetan ateratzen den hautsa buruko gaitzen aurkako sendabide gisa erabiliz. Pertsona askok adierazi dute San Prudentzio eta Andra Mariren irudi hauen bitartez beren minak sendatu izana. Hori dela eta, ez da harritzekoa apirilaren amaierako jai egunean lekuaren ospeak erakarritako ehundaka erromes etortzea. Duela asko ez dela, eta itsasbazterreko arrantzaren krisi handi baten garaian, erreguteak eginez San Prudentzio ermitarainoko ibilaldi bat egin zen eta hurrengo egunean untzietako sareak arrainez gainezkatu egin ziren.\nSan Prudentzioren mendebaldean, mendixka luze batean, Askizuko auzoaldea ikus daiteke. Auzo horren bihotza San Martin de Tours izeneko eliza da, Gipuzkoako landa-eliza gotikorik interesgarrienetarikoa alegia. Urte askotan ahaztuta utzi ondoren aurri egoeran zegoela, ia erabat konpondu zuten, errestaurazioak bere leihateak, ganga, aldareak eta irudiak errebaloratu zituelarik. Zaindu zuten gizakiek antzinako edertasuna itzuli zioten, behar bezala egokituz. Horretarako harria xehetu, jatorrizko bataio-harria artatu eta guruzpide bikain bat eta San Martinen taila bat berreskuratu ziren.\nBale baten grabatua, XIX. mendea.\nSan Prudentzioren irudia.\nAndra Mariren taila ("Ama Birjiña Sokorrokuari").\nHareharria egindako gurutzeriazko gangak, giltzarrien dolatuen grazia erakusten du, guztiak izarrez, larreliliz eta Jesusen izena duten tailez apainduak.\nItsasora, Zumaiako "barrara" zabalik dagoen plazaren beste aldean, Benta baserria dago. Etxe honek adierazten digunez, bertatik jarraitzen zen Zumaiako ibiranzko bide eta galtzara. Ibi honetan Santiago ermita zegoen. Gainera, parajea Ignacio Zuloagak erosi zuen, denborarekin bere izena duen museoa instalatu zelarik bertan. Zumaiako itsasadarraren aurkako ertzean, Kresala etxean, Julio Beobide eskultorearen museoa dago.\nZarauztik Zumaiaraino, "Getariako Galtzara" mitikoan zehar ibili gara. Aipatu dugun bezala, bere bideunerik garrantzitsuena Getariako hiribilduaren eta San Prudentzio ermitaren artean geratzen dena da.\nLurra igurtzi ondoren zenbait gaitzen sendabidea den are-hautsa lortzeko harri borobila.\nSan Martin de Tourseko eliza".\nZumaia eta Debako kostaldea Askizutik.


Jaioberri bakoitzeko 1.000 euro arteko laguntza jasoko dute familia arabarrek - Araba - Alea.eus\nErredakzioa 2019-01-17 10:43\nPP, EH Bildu eta Orain Arabako ordezkarien botoei esker onartu da Arabako Batzar Nagusietan jaiotze-tasa sustatzea helburu duen neurria. Zehazki, jaioberri bakoitzeko 1.000 euro bitarteko laguntza ematea adostu zuten atzo.\nErrentaren araberakoa izango da hori. 40.000 euro bitarteko sarrerak dituzten familiek 1.000 euro jasoko dituzte; 40.000 eta 75.000 euro artekoak dituztenak, 500 euro; eta hortik aurrerakoentzat, 250 euro. Datozen asteotan erabakiko dute laguntza horien eskaerak nola egin; jakinekoa dena da 2019ko urtarrilaren 1etik jaiotako haurren familiei zuzenduta dagoela.\nEz da Batzar Nagusietan atzo hartutako erabaki bakarra. Arabako Ogasunak PFEZ-ren salbuespena 16.800 eurora arte igotzea ere onartu zuten; 2019ko errenta aitorpenean ezarriko da esandako neurria. Bestalde, 65 urtetik gorakoek ere beste laguntza bat izango dute; hain zuzen ere, bi milioi euro bideratuko dira eskaera egiten duten pertsona nagusien artean.


Mintegiaren agenda (PDF, 134 KB)\nDenok ondo dakigunez, Informazioaren eta Komunikazioaren Teknologiek izugarrizko garrantzia dute gure eguneroko bizitzan. Gure bizitza profesionalean ez ezik, gure bizitza pertsonalean ere ezinbesteko bilakatu dira.\nHorregatik guztiagatik, oso garrantzitsua da euskara teknologia horietan integratuta egotea, aurrerantzean hizkuntza bizia izango bada. Azken urteotan, esan dezakegu euskarak, hizkuntzen teknologien arloan, bere lekutxoa egin duela gainerako hizkuntzen artean eta, orain hogei urte baino askoz ere tresna gehiago dugula euskaraz lan egiteko eta, oro har, euskaraz bizitzeko.\nAurrera egin behar dugu, etengabe, baita arlo horretan ere eta, hori da, hain zuzen, Eusko Jaurlaritzako Hizkuntza Politikarako Sailburuordetzak datozen urteotarako onartua duen Euskararen Agenda Estrategikoa, 2013-2016, Bizikidetzarako hizkuntza bizia dokumentuaren 3.11 puntuan jasotzen dena. Horrekin lotuta, pentsatu dugu interesgarria eta probetxugarria izango dela, egun batez, gaur egun modu batera edo bestera, euskarazko IKT produktuak merkatuan dituzten entitateak, enpresak eta agenteak biltzea mintegi batean, haien produktuak aurkezteko. Hori dela eta, ‘"Euskarazko IKTak Mintegia’ antolatu dugu Hizkuntza Politikarako Sailburuordetzan.\nMintegiaren helburu nagusia da profesionalei eta euskal ekonomiako sektoreei euskaraz eskuragarri dauden tresna eta baliabide teknologikoen berri ematea.\n- Euskaraz dauden baliabide teknologikoak guztion begi bistan jartzea, eta euskal ekonomiaren sektore eta arlo profesional esberdinetan horien erabilgarritasuna erakustea.\n- Euskarazko IKTen garapenari nahiz tresnen erabilerari lotutako “eskaintza-eskaria” dela eta, espazio bat sortzea:\n. Euskaraz dauden produktu teknologikoak elkarrekin partekatzeko eta kontrastatzeko.\n.Behar berriak identifikatzeko, gerora begira, lankidetza-proiektuak antzemate aldera.\nHonen bidez, Mintegian parte hartzeko gonbita luzatu nahi dizut zure interesekoa izango delakoan. Izan ere, gure erronka izan behar da produktu horiek guztiak erabiltzea eta, ondorioz, euskarazko IKTen merkatua handitzea. Gainera, uste dut Mintegia aukera ezin hobea izango dela euskarazko IKTen inguruan ideia eta proposamen berriak mahai gainean jartzeko.\nEGUNA: 2014ko abenduaren 17a\nLEKUA: Bizkaia Aretoa, Baroja entzunaretoa, Abandoibarra etorbidea, 3 BILBO\n* Abenduaren 2a baino lehen\nAforoa beteta dago.\nIzena emanez gero, erreserba-zerrendan geldituko zara. Ahalik eta lasterren esango dizugu lekurik izango duzun.


«Indarkeria etengabeko tanta jarioa da» | Gizartea | Berria\nIndarkeria Matxistaren Aurkako Eguna. Testigantzak\n«Nik indarkeria txikitatik bizi izan dut, eta aurre egiteko bi bide daude: ez ikusiarena egin, ala bizi izan duzunetik ekarpena egin eta besteei lagundu. Horregatik erabaki nuen Zuzenbidea ikastea». Abokatua da Ane —segurtasunagatik, benetako izena gorde du—. Zehazki, indarkeria matxista jasan duten andreen abokatu aritzen da, emakume bizirauleen elkarte batean. Lan horretan ari zela ezagutu zuen Nekane —hori ere asmatutako izena da—. Egun, Nekane elkarte horretako lehendakaria da, baina autodefentsa feministarako ikastaro batean ezagutu zuten elkar. Han ziren bortizkeria matxista jasandako beste hainbat emakume ere. Nor bere bizi istorio propioarekin, bakoitza erasotzailearen eskuetatik askatzeko prozesuaren une diferenteetan. Baina elkarri begiratu, eta ikusten zuten zerbait: «Enpatia bat, epaitua ez izatearen lasaitasuna», diote. Ikastaro hori amaitzean erabaki zuten emakume bizirauleen taldea sortzea. Eta, ordutik, haiek eta elkarteko beste emakumeak bat eginda daude. «Halako egoeretan ez da gutxi». Biziraute prozesuak abiarazten dituzten andreak ere batzen zaizkie; besteak beste, babes juridiko bila.\n«Babesa». Horixe da Nekanek ahotan gehien darabilen hitza, «babesgabetasuna» bezainbeste. Indarkeria psikologikoa jasan zuen hamabost urtez bere bikotekide izan zenarengandik. Ahizpa ohartu zen egoeraz, eta udaltzainetara jo zuen laguntza eske. Hala bukatu zuen autodefentsa feministako ikastaro horretan: «Han nengoela ohartu nintzen ez zela nik asmatutako kontu bat. Nirekin zegoen pertsona horrek ni eta nire haurrak zauritzen gintuen». Ordutik, ezinbestean izan ditu senideak eta lagunak bidelagun: «Abokatuak familiaren parte batek ordaintzen dizkit; psikologoak, beste batek». Azpimarratu du, gainera, zein garrantzitsua den inguru soziala gertu edukitzea: «Erasotzaileak egiten duen lehen gauza da familia eta lagun arteko bideak ixtea. Gutako gehienak bakarrik bizi ginen etxean, ia senideen babesik gabe. Nik zortea izan nuen: ez nuen hori galdu».\n«Beste ezer gertatu aurretik, hori hasten da», dio Anek: «Tratu txarrak hasi aurretik, erasotzaileak egiten duen lehen gauza biktima bakartzea da. Jokabide tipiko-tipikoa da hori. Esaten du zure inguru guztia gaiztoa dela, kaltea eragingo dizula, babestu zaitzakeen bakarra bera dela... Beraz, zu geroz eta txikiagoa zara, eta babestu zaitzakeen sarea, geroz eta murritzagoa». Anek dioena berretsi du Nekanek: «Berak zioen ez nuela lagun bakar bat ere ona. Denak sorginak zirela. Nire familiaren maila intelektuala barregarria zela. Esaten zidan ez zutela nire arreta merezi, eta ez ginela igandero joango bazkaltzera. Eta kasu egiten diozu, bestela izango duzun haserrealdiak harri eta zur utziko zaituelako».\nEta hortik aurrera zer? «Indarkeria matxista zer den azaltzea ia ezinezkoa da, etengabeko tanta jarioa baita», ohartarazi du Nekanek. Izan daiteke sekulako liskarra «ogia gaizki erosi» duelako andreak. Edo irain segida bat, begiak bere zulotik ateratzen zaizkiola. «Edo izan daiteke bortxaketa bat», dio Anek. «Niri eskua bi aldiz altxatu zidan azken urtean, baina bazekien jotzen baninduen berehala detektatuko nuela biolentzia», gogoratu du Nekanek. «Diozunagatik, indarkeria psikologikoagoa izan zen», erantzun dio Anek. Bestelakoa da berak txikitatik bizi izandakoa: «Nire etxeko egoera oso muturrekoa zen. Gure ama izan zen Euskal Autonomia Erkidegoan Bortxa sistema ezarri zioten lehen andrea [indarkeria matxistaren biktima diren andreei ematen dieten telefonoa, GPSa duena lokalizatuta egon ahal izateko, eta larrialdiko deiak egiteko balio duena]». Aita etxera joaten zen horietan gauzak nola apurtzen zituen ere oroitzen du: «Txikitatik ohartzen zara zer gertatzen den. Nik aitari sekulako izua nion, eta ez dut inoiz maite izan. Baina ezkutatzen duzu lotsa ematen dizulako». Etxetik alde egin zutenean 12 urte zituen.\nNekanek etxetik alde egin zuenean, haren haurrek 7 eta 9 urte zituzten. Orain, 11 eta 13 dituzte. Joan den asteazkenean Eusko Jaurlaritzak Eusko Legebiltzarrean erregistratutako Berdintasunerako Lege berrirako proposamenak aitortzen die biktima izaera indarkeria matxista jasan duten andre horien seme-alabei, baina ez da hala izan orain arte. «Haurrak daude babesgabeen», dio Anek. Ados da Nekane: «Babesgabe daude osasun arloan, hezkuntzan eta zuzenbide ikuspegitik. Urruntze aginduarekin ala gabe». Bat egin du Anek. Berak, esaterako, ia normalizatua zuen etxean zuen indarkeria: «Niretzat arrunta zen hori».\nEsperientzia pertsonalaz gain, abokatu ikuspuntua eman du: zaila izaten da erasotzaileei haurrengandik urruntzeko agindua ezartzea. Kasua genero indarkeria moduan epaitzen bada ere, eta emakumeek urruntze agindua badute ere, posible da haurren aitek ez bete behar izatea neurri hori umeekin. Are gehiago, nahiz eta amek izan haurraren zaintza, erasotzaileek ikus ditzakete beren seme-alabak astean behin eta bi asteburuz behin. «Azpimarratu behar da ez dagoela aita ona den erasotzailerik», nabarmendu du Anek. «Ezinezkoa da: beren seme-alaben amari hori egiten dion gizon bat ezin da izan aita ona. Erasotzaileek haurrak erabiltzen dituzte».\nFuntsean, halako gizonek haurrak baliatzen dituzte amei zauri are sakonagoak egiteko. Bere bulegora arta eske doazen andreei hala azaltzen die Anek: «Esaten diet egoera amaiarazten ez badute haurren kalterako izango dela». Haren ustez, indarkeria matxista jasaten duten emakumeak babestuago daude, legez, haurrak baino. Horren adibide gisa jarri du zaintza partekatua: «Argi dago, eta liburuetan ere ikasten da: erasotzaileak bere biktimari eman nahi dio min; ezin badu, urruntze agindua duelako, haurrekin egingo du. Hori hala da».\nNekanek horixe bizi izan du bere larruan: «Ni etxetik joan nintzenean, automatikoki alaba bihurtu zen etxeko emakumea, 9 urterekin. Egunero dutxatzera derrigortzen zuen, usain txarra zuelakoan». Horrez gain, salatu du haurren aitak txiki bihurrarazten dituela umeak: «Esaten die ez dutela ezeren ideiarik; ez die uzten etxeko lanak elkarrekin egiten; eskolan euskaraz hitz egiteagatik sari bat jasotzen badute, esaten die hizkuntza hori 'kaka zahar' bat dela eta ez duela ezertarako balio; eskolako antzerki batean ezpainak gorriz pintatuta azaltzen badira, 'puta' bat ematen dutela...». Mehatxu ere egin izan die: ez direla Nekanerekin itzuliko, «ama gaizki portatu» delako.\nEskolatik ere deitu izan diote. Lehenik, alabarengatik: «Tutorea ohartu zen bi astez behin txakalaldi emozionalak zituela, eta konturatu zen batean ni joaten nintzaiola bila, eta bestean aita. Galdetu zion ea aitak jo egiten zuen. Ez zion erantzun». Gauza bera gertatu zitzaion semearen tutorearekin ere: «Egun batean haurra negarrez ikusi zuen, eta galdetu zion ea zer gertatzen zitzaion. Umeak kontatu zion aitak esan ziola amarekin bizitzera bazihoan, ikusten zuen hurrengo aldia hilerrian izango zela». Nekanek, ordea, bi irakasleei azaldu behar izan die ezin dutela ezer egin, haurren segurtasuna arriskuan jar dezaketelako.«Zergatik? Ez dudalako tratu txar fisikorik izan, eta ezin dudalako indarkeria matxista frogatu. Hortaz, beste edozein dibortzioren modukoa da nire prozesua».\nHorregatik, Anek azpimarratu du tratu txarrak jasan dituzten emakumeek etxea uzten dutenekoa dela egoerarik zaurgarriena: batetik, erasotzaileek askotan ez dutelako urruntze agindurik; bestetik, bide judizialak nabarmen eragin dezakeelako baliabide ekonomikoetan; eta, amaitzeko, andreak askotan beren gurasoen etxera itzuli behar izaten dutelako, horrek dakarren ezegonkortasun emozionalarekin. Nekanek gehitu du erasotzaileek haurrekin jokatzen dutela andreei min egiteko: «Umeek terapeuta behar badute, aitaren baimena ere behar dute, eta ez du inoiz emango; medikura eramaten baditut haurrak eta unitate psikiatrikoaren artaren beharra dutela agertzen bada, aitari jakinarazi behar diote. Nik sei hilabetez frogatu nion epaileari erasotzaileak ez zidala ematen umeak terapiara eramateko baimenik». Alderantziz ere gertatzen da. Nekaneren erasotzaileak epaileari eskatu zion zaintza aldaketen txandan Nekane ez agertzeko, haurrei «estresa eta antsietatea» eragiten zielako amagandik urruntzeak.\nAnek oroitarazi du Nekaneren prozesua luzea eta malkartsua izaten ari dela, hain justu, indarkeria psikologikoa denez —eta ekonomikoa— ezin izan duelako frogatu tratu txarrak jasan dituela, eta kasuko epailea ez delako genero indarkerian aditua. Prozedura auzi zibiletik doa, beraz, eta ez zigor arloko bidetik.\nJustiziak bazterrean utzita\n«Pentsa, urtean hogei kasu jasotzen baditut, soilik bost iristen dira zigor arloko bidera», azaldu du Anek. Beste hamabost horien modukoa da Nekanerena, bide zibila urratzen duena, «edozein dibortzio prozedura» balitz bezala. Berez, egina du indarkeria matxistaren biktima batek egin duen bidea: «Deitu ninduten udaltzainetatik, bi urteko jarraipena egin zidaten, baina ez nuen kalte fisikorik ezer frogatzeko, ez bideorik... Hori gertatzen da erabaki nuelako nire etxetik ateratzea ahal bezain azkar, ohartu nintzenean bizi nuena indarkeria zela eta ez zela normala». Dibortzio kasuen atzean tratu txarrak askotan ezkutatzen direla ohartarazi du Anek. «Sekulako babesgabetasuna da», ihardetsi du Nekanek.\nHorregatik, Anek uste du ezinbestekoa dela arlo hori ere zuzenbidean aintzat hartzea: «Ez badago kalte fisikoen frogarik, normalean ez doa indarkeria matxista lantzen duten epaitegietara. Baina niretzat tratu txar arriskutsuena psikologikoa da. Zantzu fisikoak izanda, nolabait emakume hori babestuta dago, baina biolentzia psikologikoa jasan duten horiek ez dute inolako babesik. Edozer gertatzen bada zer esango dute? Horiek dute arrisku handiena; gero, harritu egingo gara egunkarietan ikusten dugunean andre bat hil duela bere bikotekideak, eta ez zuela salaketarik jarri edo ez zuela urruntze agindurik».\n«Ito egiten zaitu bide judizialean ere». Hala azaldu du Nekanek etxetik irten osteko prozesua. Lau urte igaro diren arren, epaitegietan gora eta behera katramilatuta dabil bikotekide ohiarekin oraindik. Eta, gainera, epaile aurrean indarkeria matxistaren biktima dela ezin frogatuta, berak ordaindu behar ditu abokatuak. Horregatik, hala dauden andre guztientzako doako laguntza juridikoa eskatu dute bai Nekanek eta bai Anek. Nabarmendu dute, bestalde, senideen eta inguruko lagunen babesa ezinbestekoa dela halako bide luzea egiteko.\nAbaro horrek, ordea, «epairik gabekoa» izan behar duela oroitarazi dute bi emakumeek: «Askotan esaten dizute ea nola ez zenuen aurreikusi erasotzailea zela. Bada, edonor egon daiteke erasotzaile batekin. Hasieran oso noizbehinkako gauza da, eta uste duzu pasatuko dela, baina ziklo horiek geroz eta laburragoak dira azkenerako».\nHamabost urtez jasan du indarkeria psikologikoa Nekanek: «Harremana amaitzerakoan, ez nekien zer gustatzen zitzaidan ere: ez nuen aisialdian egiteko ezer gustukorik, berdin zitzaidan zer jaten nuen.... Ez nuen inor esango zidana zer kozinatu behar nuen. Muga horretara ailegatzen zara».\nEskatu dute, gainera, ez gutxiesteko indarkeria matxista jasaten duten andreen erresistentzia. «Lortzen duzu nolabait trikimailuak egitea egoera horretan bizirik irauteko, ez egiteko beti esaten duena», gogoratu du Nekanek. Horregatik, uste du ezinbestekoa dela tratu txarrak pairatu dituen andreren bat edo erasoren bat ikusiz gero ongi artatzeko oinarrizko ikaskuntzak izatea: «Eskolan ikasi beharko litzateke. Ikasi behar da nola eman babesa emakume horiei, baina arriskuan jarri gabe».\nAnek, gainera, nabarmendu du lanean gero eta kasu gehiago ikusten ari dela nerabeen artean. Kezkatuta dago: «Pentsatzen dugu: nola da posible? Bada, hala da, gazteagoen gero eta kasu gehiago ailegatzen dira». Nekanek uste du gizartea «erlaxatu» egin dela gaiarekin: «Badirudi asperdura sortzen dugula, beti gai berarekin. Eta gertatzen segitzen duenez, jendea jada ez da mobilizatzen. Baina mugiarazi behar dugu. Ezin gara errenditu».\nSareak eraikitzea ere ezinbestekoa izan da bien prozesurako. Orain, indarkeria matxista jasan duten beste andre batzuekin aritzen dira, biek aurrez egindako prozesu berean, bidelagun. Tartean dira azken hilabeteetan konfinamendua beren erasotzaileekin pasatu duten andreak ere: «Erasotzaileentzat paradisua izan da; 24 orduz zegoen andrea etxean, eta erabat kontrolatuta», dio Nekanek. «Oso egoera konplikatua izan da», Anek.\nHustuta daude Nekane eta Ane elkarrizketa amaitu denerako, baina Nekanek badu azken deiadar bat egiteko lain indar: «Gizarteak ez dezala gutxietsi emakume batek aurrera ateratzeko duen gaitasuna, eta, aldi berean, ez diezagutela leporatu lehenago ez atera izana. Ditugun baliabideak ez dira nahikoak».


Erosle kaskarra | Faroa\n← Bukatu dira oporrak\nTxernobil gogoan →\nData: 2006(e)ko apirilaren 25a Egilea: Joxe Aranzabal\nOraingoan hanka sartu dut hondoraino. Tenerifen geundela, argazki makina bat erostera joan ginen, opari bat egiteko, baina azkenean bideo kamera bat ere erosi genuen, eta magnetofono digital bat. Lehenbizikoarekin komediatan nabil, bideo kamerak ez baitu mac ordenagailua ezagutzen, eta bigarrenarekin ere behar leku dezente oraingoz. Nola gertatu zen, baina?\nJeneralean zerbait erosi behar badut, saiatzen naiz horren gainean irakurtzen eta galdetzen, erostera joan aurretik jakinaren gainean egoteko. Iragan astean, berriz, lasai joan ginen argaki makina bat erostera, eta sartu ginen Los Cristianos auzoan dauden ehunka denda txiki horietako batean. Ravi indiar gazteak hartu gintuen. Gozo hitz egiten zuen, eta ez zen larregi saiatzen denetik saltzen, nahiz eta, bide batez, erakutsi zigun bideo kamera bat guk eskatu barik.\nMerkea zen, erabilerraza, eta balio zuen gure argazki makina apalak orain hiru urte baino gutxiago. Hori ikusita, burura etorri zitzaidan erreminta ona izan zitekeela bideokastina egiteko, eta animatu nintzen erostera, aintzat hartu barik Macintosh bat dudala, etab. Gogoan nuen argazki makina oso ondo dabilela iPhoto programarekin, eta pentsatu nuen bideo kamera ere halaxe ibiliko zela. Kia. Baina errua nirea da, berotan erosi nuelako, aurrez egin beharrekoak egin barik. Ikasiko dut.\nKategoria: Sailkatugabeak Etiketak saski-naski, teknologia. Gorde lotura.\n3 Responses to Erosle kaskarra\n2006(e)ko apirilaren 25a 10:15\nSartu dizute porrua, Joxe. Batzuetan gertatzen zaigu, gauzei mila buelta ematen dizkiegunoi ere, goardia jaisten dugula zenbait egoeratan. Eta orduan ematen digu amorru gehien… Dena dela, uste dut iraganeko kontua dela Kanarietan erostearena, ezta? Egon naizenean ez dut alderik sumatu ia hemengo prezioen ondoan, gauza bera gertatu zait AEBetan eta are prezio garestiagoak aurkitu ditut han, hemen baino. Hemengo denda batean erosiz gero, berriz, aukera duzu behintzat dendako tipoarengana joan eta aldaketa eskatzeko.\n2006(e)ko apirilaren 25a 10:17\nBalio ez badizu beti duzu eBay bezalako orrialdeetan saltzea, edo ta norbaiti oparitzea.\n2006(e)ko apirilaren 25a 20:23\nArrazoi duzu, Jabi, eta amorrua ematen du, baina tira, saiatuko gara irtenbideren bat bilatzen. Newtonek proposatzen dituen irtenbideak ere kontuan hartzekoak dira. Eskerrik asko biei.


Mercadonaren elikagai-dohaintza Ceutan - Mercadona\nModu horretan, hiri autonomo horretara iritsi zenetik erakunde horrekin duen hitzarmena indartu du.\nMercadonak, gainera, Elikagaien Bankuak urtean zehar supermerkatuetan antolatzen dituen elikagai-bilketetan parte hartzen du.\nMercadona supermerkatu-konpainiak, Ceutako Elikagai Bankuarekin sinatutako lankidetza-hitzarmenaren esparruan, 3.900 kilo eman ditu oinarrizko produktuetan, Elikagaien Bankuarekin diharduten ongintzako erakundeen bidez behartsuenen artean banatzeko. Hitzarmen horrekin lotuta, hiri autonomoan Elikagai Bankuak jakiak biltzeko antolatzen dituen kanpainetan ere parte hartzen du.\nCeutako Elikagai Bankuko lehendakari Pedro Mariscalek eskerrak eman dizkio Mercadonari, "dohaintza honengatik; horri esker, gure lana egiten segitu ahal izango dugu, eta Ceutan bizi diren pertsona behartsu askoren elikagai-beharrak ase ahal izango ditugu, urtean zehar supermerkatuetan egiten diren kilo-operazioen laguntza logistikoa ahaztu gabe".\nEnpresaren erantzukizun sozialaren barruan, Mercadonak, Ceutako Elikagai Bankuari laguntzeaz gain, egunero laguntzen dio Hermanos de la Cruz Blancak kudeatzen duen Nuestra Señora de los Ángeles familia-etxeari, premiazko produktuak emanez. Produktu horiek egokiak dira kontsumitzeko, baina ez saltzeko, konpainiaren irizpideen arabera. Mercadonak jartzen dituen baliabide logistikoei eta giza baliabideei esker, egunero entregatzen dira elikagaiok, kalitate eta segurtasun-baldintza onenetan entregatu ere.\nCeutako Elikagai Bankua irabazi-asmorik gabeko erakunde bat da, xede duena elikagaien ekoizpenean eta merkaturatzean sortzen diren soberakinak aprobetxatzea, eta elikagai horiek jaso eta Ceutako laguntza-erakunde legezkoen artean banatzea.\nSupermerkatu-kateak bi establezimendu ditu Ceutako Hiri Autonomoan. Lehenengo supermerkatua La Almadraba auzoan inauguratu zen irailean; 2018ko abenduan, berriz, Espainia etorbideko denda ireki zen. Bi denda horiek irekita, konpainiaren lantaldea zabaldu da, 177 langile hartu baitira, kalitateko enplegu egonkorrarekin. Bestalde, bi supermerkatu berri horietan 17,9 milioi euroko inbertsio totala egin da.